Orang kampung gempar lihat anak lembu mata tiga
Oleh KOSMO!

9 Jun 2022, 8:30 pm
JAKARTA – Penduduk sebuah kampung di Sinjai, wilayah Sulawesi Selatan gempar apabila seekor anak lembu dilahirkan dengan mempunyai tiga mata, lapor laman berita Detik semalam.
Dua mata tersebut berada pada bahagian tepi dan satu di bahagian tengah kepala haiwan itu.
Ketua Jabatan Penternakan dan Kesihatan Haiwan Sinjai, Burhanuddin berkata, anak lembu yang dilahirkan di Kampung Palae itu pada awalnya dilaporkan hanya mempunyai satu mata sebelum disahkan sebenarnya memiliki tiga pancaindera tersebut.
“Keadaan ini sama seperti kembar siam bagi manusia. Lembu itu hanya seekor, namun mempunyai dua kepala.
“Namun, kepalanya bersambung dan terdapat satu mata pada bahagian tengah,” katanya.
Beliau menjelaskan bahawa keadaan itu berlaku disebabkan oleh kecacatan pada genetik haiwan tersebut.

“Mungkin juga proses pembahagian sel berlaku secara tidak sempurna ketika ia hampir menjadi kembar,” ujarnya.
Sementara itu, Ketua Kampung Palae, Irham Asfar mengesahkan bahawa anak lembu itu milik seorang penduduk bernama Muhammad Tamrin.
Ia lahir sekitar pukul 10 pagi (waktu tempatan) dengan berat 35 kilogram, namun telah mati pada pukul 12.30 tengah hari (waktu tempatan). – Agensi


Amber Heard kalah kes saman kerana tampil diri sebagai ‘maksum’
Oleh KOSMO!

9 Jun 2022, 9:00 pm
WASHINGTON – Peguam bela bagi kes saman fitnah pelakon, Johnny Depp ke atas bekas isterinya, Amber Heard menafikan tuduhan bahawa populariti dan kekuasaan milik lelaki itu menjadi faktor utama kemenangannya, lapor portal berita MailOnline semalam.
Camille Vasques dan Benjamin Chew yang hadir dalam temu bual bersama rancangan TODAY dan Good Morning America memberitahu, panel  juri percaya pada keterangan  Depp kerana dia mengaku setiap kesalahan yang dilakukan sepanjang mereka sebumbung.
Menurut Chew, pada pandangan peribadinya, panel juri menyebelahi Depp mungkin kerana sifat bertanggungjawab bintang Pirates of The Carribean itu dalam setiap insiden yang berlaku.
“Johnny mengakui dia mempunyai banyak isu dengan dadah dan alkohol serta berterus-terang tentang perkara tersebut.
“Berbeza dengan Amber yang nampaknya sentiasa meletakkan kesalahan pada pihak lain. Dia seolah-olah  mempunyai jawapan kepada semua perkara. Mungkin hal tersebut membuatkan panel juri berasa Amber tidak memikul tanggungjawab atas apa-apa pun sama ada perkara baik atau buruk,” katanya.
Mereka juga menyelar dakwaan bahawa pihak juri tidak menyukai Heard kerana netizen lebih menyokong Depp di media sosial sebagai sesuatu yang tidak masuk akal.

Ini kerana perbicaraan mahkamah tidak pernah mengambil kira hal yang berlaku di luar dan terutama sekali di media sosial.
“Kes ini adalah untuk mengembalikan reputasi Johnny dan kehidupannya selepas ‘dirampas’ oleh kenyataan Amber pada 2018.
“Dia tidak peduli mengenai wang dan mungkin akan mengetepikan ganjaran AS$8 juta (RM35.1 juta) yang perlu dibayar Amber kepadanya namun itu adalah di atas pertimbangan Johnny,” ulas Vasquez.
Dalam masa sama, Vasquez menjelaskan bahawa kenyataan peguam Heard mengenai keputusan yang berpihak kepada Depp telah mengetepikan hak wanita adalah tidak benar.
Ini kerana keputusan mahkamah tersebut adalah tertakluk kepada kes itu sahaja dan tidak mewakili kes keganasan rumah tangga yang lain. – Agensi


Wanita dijangkiti penyakit kelamin di dalam kereta teman lelaki dapat pampasan RM22.8 juta
Oleh KOSMO!

9 Jun 2022, 7:00 pm
JACKSON, MISSOURI – Seorang wanita di negeri Missouri, Amerika Syarikat menerima pampasan AS$5.2 juta (RM22.8 juta) daripada  syarikat insurans kenderaan bekas kekasihnya selepas mendakwa dijangkiti penyakit kelamin di  dalam kereta lelaki itu.
Menurut portal berita MailOnline, wanita berkenaan mendakwa bahawa dia dijangkiti penyakit kelamin selepas melakukan hubungan intim bersama bekas teman lelakinya di dalam sebuah kereta Hyundai Genesis keluaran 2014.
Dia kemudian membuat tuntutan mahkamah dengan meminta ganti rugi daripada  GEICO General Insurance Company iaitu syarikat insurans kenderaan yang dilanggan bekas kekasihnya.
Kertas mahkamah yang diperoleh MailOnline mendedahkan bahawa wanita berkenaan memaklumkan kepada GEICO pada Februari 2021 bahawa dia dan bekas kekasihnya telah menjalin hubungan cinta sejak 2017.
Dia menuntut ganti rugi dalam bentuk wang tunai dan mendakwa telah dijangkiti penyakit papillomavirus manusia (HPV) ketika berada di dalam kenderaan pelanggan syarikat itu.
Dokumen mahkamah turut mendedahkan bahawa bekas teman lelaki wanita itu mengetahui bahawa dia menghidap tumor kanser dan HPV, namun tetap meneruskan hubungan seks dengan plaintif tanpa sebarang perlindungan.

Pada Mei 2021, panel juri mendapati bahawa kedua-dua mereka melakukan hubungan intim di dalam kenderaan tersebut, yang telah menyebabkan jangkitan penyakit kelamin HPV.
Bekas teman lelakinya juga didapati mengamalkan sikap tidak bertanggungjawab kerana  tidak mendedahkan status kesihatannya kepada wanita berkenaan.
Justeru, Selasa lalu, Mahkamah Rayuan Missouri memerintahkan GEICO membayar ganti rugi berjumlah AS$5.2 juta (RM22.8 juta) kepada wanita berkenaan.
Menurut peguam kecederaan peribadi Los Angeles, Miguel Custodio, keputusan mahkamah itu munasabah.
“Jika anda memikirkan bahawa keadaan wanita itu berpunca daripada kecederaan  yang dialami ketika berada di dalam kereta orang lain, ia sememangnya menjadi tanggungjawab syarikat insurans untuk membayar pampasan,” jelasnya. – Agensi


Warga emas maut dipukul jiran
Oleh ROHANA MOHD. NAWI

9 Jun 2022, 11:32 pm
KOTA BHARU – Seorang warga emas maut dipercayai dipukul jirannya dengan sebatang kayu selepas berlaku perselisihan faham antara mereka mengenai tanaman pokok berhampiran rumah mereka di Jalan Kelochor di sini hari ini.
Mangsa yang berusia dalam lingkungan 60-an ditemui dalam keadaan terbaring dan tidak sedarkan diri di bahagian dapur rumah oleh isterinya.
Pemangku Ketua Polis Kelantan, Datuk Muhamad Zaki Harun berkata, polis menerima maklumat berhubung kejadian itu kira-kira pukul 12.20 tengah hari dan siasatan mendapati berlaku salah faham antara mangsa dan jirannya yang juga berusia dalam lingkungan 60-an.
Menurutnya, lelaki itu dikatakan memarahi mangsa kerana menanam pokok di kawasan jalan sehingga menyebabkan kenderaan suspek sukar melalui laluan tersebut.
“Suspek yang tidak berpuas hati mengambil sebatang kayu sebelum memukul mangsa yang tinggal bersama isteri dan seorang anaknya.
“Mangsa mengalami luka dan bengkak pada bahagian belakang kepala selain kesan calar pada tangan dan dihantar ke Hospital Raja Perempuan Zainab II di sini untuk dibedah siasat,” katanya dalam satu kenyataan hari ini.

Menurut Muhamad Zaki, hasil bedah siasat mendapati, warga emas itu meninggal dunia akibat serangan jantung dan kecederaan yang dialaminya.
Katanya, suspek yang mengaku memukul warga emas itu telah ditahan dan polis turut merampas sebatang kayu yang dipercayai digunakan ketika kejadian.
Tambahnya, ujian saringan air kencing mendapati suspek negatif dadah dan kes disiasat mengikut Seksyen 302 Kanun Keseksaan kerana membunuh – KOSMO! ONLINE


Polis buru Aimay, bantu siasatan kes wanita hamil mati ditembak
Oleh MUHAMMAD AYMAN GHAFFA

9 Jun 2022, 7:25 pm
PASIR MAS – Polis sedang memburu seorang lelaki bagi membantu siasatan berhubung kes pembunuhan seorang wanita hamil tujuh bulan yang ditembak pada perutnya sebelum mayat ditinggalkan di dalam kereta miliknya jenis Nissan Cefiro di tepi jalan di Kampung Teresek, Repek di sini pada Sabtu lalu.
Ketua Polis Daerah Pasir Mas, Asisten Komisioner Mohd. Nasaruddin M. Nasir, siasatan mendapati, lelaki itu, Zulhakimy Aiman Suhaidruddin, 21, atau lebih dikenali sebagai Aimay yang berasal dari Kampung Pak Jak di sini.
Menurutnya, berdasarkan maklumat, lelaki itu masih berada di Kelantan ketika ini.
“Orang ramai yang mengenali atau mempunyai maklumat berkaitan suspek diminta untuk membuat laporan di balai polis terdekat atau menghubungi Pegawai Penyiasat, Asisten Superintenden Nor Mazura Yaacob di talian 013-940 5819,” katanya dalam satu kenyataan hari ini.
Kosmo! sebelum ini melaporkan, seorang wanita yang hamil tujuh bulan dibunuh dengan kejam apabila perutnya ditembak sebelum mayatnya ditinggalkan di dalam kereta di tepi jalan di Kampung Teresek, Repek di sini Sabtu lalu.
Mayat mangsa, Farrah Emirah Mazlan, 26, yang juga ibu tiga anak berusia tiga hingga 10 tahun ditemui penduduk kampung yang curiga kereta itu ditinggalkan di lokasi berkenaan sejak hari Jumaat.

Siasatan polis mendapati, mangsa dipercayai ditembak dengan sepucuk pistol jenis semi auto .380 berdasarkan penemuan kelongsong peluru di dalam kereta tersebut.
Mangsa yang juga peniaga kedai runcit dipercayai sedang dalam perjalanan untuk mengurut di Kampung Teresek dan ditemui kira-kira 15 kilometer dari rumahnya di Kampung Bukit Lata di sini. – KOSMO! ONLINE


Penyakit kuku dan mulut: Penternak keluar modal beli vaksin
Oleh ABDUL RAZAK IDRIS

9 Jun 2022, 6:00 pm
KUALA LANGAT – Penternak lembu di daerah ini mengambil langkah intervensi membeli vaksin sebagai pencegahan penyakit kuku dan mulut (FMD) bagi memastikan kebolehpasaran ternakan menjelang ibadah korban.
Menurut seorang penternak, Mohd.Faiz Harol Hisham,29, dia mengeluarkan perbelanjaan sehingga RM54,000 demi keperluan 300 ekor lembunya yang telah ditempah untuk Hari Raya AidilAdha ini.
Katanya, penyakit FMD itu dibimbangi akan menjangkiti lembu ternakan menyebabkan ia tidak boleh dipasarkan seterusnya mengakibatkan kerugian kepada penternak secara umumnya.
“Saya mengambil keputusan mengeluarkan kos menyuntik lembu di sini dengan vaksin sebagai langkah pencegahan penyakit FMD.
“Kita turut menyuntik vaksin bagi 30 lembu yang dibekalkan daripada negeri lain sebagai langkah pencegahan,”katanya semasa lawatan Ahli Jemaah Pengarah Pertubuhan Peladang Kebangsaan (Nafas), Dr. Abdul Razak Khasbollah di Pulau Nyatoh Jugra hari ini.
Sementara itu, Abdul Razak yang juga Pengerusi Pertubuhan Peladang Kawasan (PPK) Kuala Langat berkata, program pemasaran lembu korban yang bermula dengan 20 ekor pada 2011 telah meningkat kepada 2,000 ekor tahun ini. -KOSMO! ONLINE


Pemandu lori maut rempuh papan tanda
Oleh ALIF AZRAI GHAZALI

9 Jun 2022, 5:33 pm
PETALING JAYA- Seorang pemandu lori warga asing maut dalam satu kemalangan selepas merempuh papan tanda yang mempunyai had ketinggian di Lebuh Raya Persekutuan pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berhubung kejadian kira-kira pukul 11.33 pagi tadi.
“Mangsa merupakan seorang lelaki warga asing yang berusia 59 tahun dan dipercayai melanggar papan tanda yang tidak melebihi had ketinggian dua meter.
“Akibat perlanggaran tersebut, papan tanda yang dirempuh patah lalu menghempap bahagian hadapan lori berkenaan dan mangsa disahkan mati di tempat kejadian,” katanya dalam kenyataan di sini hari ini.
Mengulas lanjut, siasatan sedang dijalanlan di bawah Seksyen 41 Akta Pengangkutan Jalan (APJ) 1987.
Katanya, orang ramai yang mempunyai maklumat berkaitan kejadian diminta berhubung dengan Pegawai Penyiasat Trafik, Inspektok Navalan Ravindra di talian 014-2536820 bagi membantu siasatan. – KOSMO! ONLINE


Mayat dalam longkang tiada unsur khianat, jenayah
Oleh ISKANDAR SHAH MOHAMED

9 Jun 2022, 6:13 pm
KLANG – Mayat seorang lelaki yang ditemukan dalam longkang besar berdekatan pasar pagi di Jalan Papan, Pandamaran di sini, tidak mempunyai kecederaan akibat unsur khianat atau jenayah .
Ketua Polis Daerah Klang Selatan, Asisten Komisioner Cha Hoong Fong berkata, ini hasil pemeriksaan ke atas tubuh badan mayat tersebut.
Katanya, siasatan awal mendapati mangsa berusia 44 tahun berdasarkan maklumat melalui kad pengenalan yang ditemukan dalam poket seluar.
“Mayat lelaki itu ditemukan tidak berbaju dan hanya berseluar selain sudah berbau busuk .
“Mayat tersebut dihantar ke Unit Forensik Hospital Shah Alam untuk tindakan lanjut dan kes diklasifikasikan sebagai mati mengejut,” katanya dalam kenyataan hari ini.
Tambah beliau, usaha mengesan waris sedang dilakukan dan orang ramai yang mempunyai sebarang maklumat boleh menyalurkannya kepada Ibu Pejabat Polis Daerah (IPD) Klang Selatan di talian 03-3371 9999 atau balai polis berdekatan.

Kosmo! Online terdahulu melaporkan suasana di Jalan Papan, Pandamaran di sini, gempar dengan penemuan mayat seorang lelaki tertiarap di dalam longkang besar kawasan itu, kira-kira pukul 8 pagi tadi. -KOSMO!ONLINE


Penduduk Thailand dibenarkan hisap ganja di rumah
Oleh KOSMO!

9 Jun 2022, 5:30 pm
BANGKOK – Polis Thailand tidak akan menangkap individu yang menghisap ganja di rumah, lapor akhbar Bangkok Post hari ini.
Bermula hari ini, penduduk Thailand juga dibenarkan menanam pokok ganja di rumah mereka, malah tumbuhan itu  tidak lagi dianggap sebagai bahan terlarang.
Ini bermaksud penghasilan, import, eksport, pengedaran, pengambilan dan pemilikan ganja akan menjadi sah di sisi undang-undang Thailand.
Bagaimanapun, Timbalan Komisioner Polis dan Pengarah Biro Pembanterasan Narkotik, Jeneral Polis Roy Ingkapairote berkata, mereka yang menghisap ganja di kawasan terbuka dan mengganggu ketenteraman awam akan berdepan hukuman.
Ekoran undang-undang terbaharu itu juga, lebih 4,200 banduan yang dihukum penjara atas kesalahan berkaitan ganja akan dibebaskan, kata Roy.
“Kes-kes berkaitan ganja yang masih menanti siasatan  juga akan ditutup, manakala sebarang waran tangkap yang dikeluarkan ke atas kesalahan penggunaan ganja akan dibatalkan,” ujarnya.

Sementara itu, Setiausaha Kementerian Kesihatan Awam Thailand, Kiattiphum Wongrajit berkata, kerajaan sedar bahawa penyalahgunaan tanaman ganja boleh membawa kepada peningkatan bilangan penagih dadah.
“Sebilangan orang mungkin akan mengambil ganja secara berlebihan atau mencampurkannya dengan bahan narkotik lain.
“Justeru itu, pihak kementerian akan membangunkan satu sistem bagi memantau mereka yang mungkin menghidap masalah mental yang disebabkan oleh penyalahgunaan ganja.
“Kami akan menubuhkan pasukan psikiatri di setiap wilayah untuk membantu individu-individu tersebut. Sebuah pasukan lain juga akan diwujudkan bagi memantau kemalangan jalan raya yang disebabkan oleh penggunaan dadah,” ujarnya.
Kerajaan Thailand sebelum ini mengumumkan bahawa penduduk negara itu dibenarkan menanam pokok ganja di rumah, namun mereka perlu meminta kebenaran pihak berkuasa sebelum bertindak demikian. – Agensi


Penat jual kentut, wanita pilih jual peluh
Oleh KOSMO!

9 Jun 2022, 6:30 pm
HARTFORD, Connecticut – Pesohor media sosial dari Connecticut, Amerika Syarikat (AS), Stephanie Matto yang pernah tular menjual kentut, kini beralih menjual peluhnya, lapor laman FirstPost.
Matto memberitahu bahawa sebuah botol yang berisi peluhnya dijual pada harga AS$500 (RM2,197) menerusi klip  video yang memaparkan cara dia mengumpul titisan tersebut dari bahagian dadanya sahaja.
Menurut laporan, Matto memperoleh sehingga AS$5,000 (RM21,977) setiap hari dengan menjual peluh tersebut di laman webnya.
Laporan juga mencadangkan bahawa bintang realiti itu mampu mengisi sehingga 10 botol apabila cuaca cukup panas.
Sebelum ini Matto menjana wang dengan menjual kentutnya di dalam botol.
Dai mengambil keputusan untuk berhenti kerana sudah tidak tahan mengikuti diet pemakanan  merangkumi hanya  kacang dan telur.

Kaedah pemakanan itu menyebabkan Matto mengalami sakit dada yang teruk dan mempunyai gas berlebihan dalam badan yang  menyebabkan dia dimasukkan ke hospital. – Agensi


Pemandu teksi didakwa pukul kenalan
Oleh NORLIZAH ABAS

9 Jun 2022, 5:30 pm
PETALING JAYA – Seorang pemandu teksi mengaku bersalah di Mahkamah Majistret di sini hari ini atas dua pertuduhan memukul dua kenalannya, April lalu.
K. Ramani, 44, membuat pengakuan itu selepas kedua-dua pertuduhan dibacakan di hadapan Penolong Pendaftar Mahkamah Rendah, Hairolazhar Mohd Ishak.
Bagaimanapun mahkamah menetapkan 18 Ogos ini untuk fakta kes dan hukuman.
Mengikut pertuduhan, lelaki itu didakwa sengaja menyebabkan kecederaan dengan memukul dua lelaki berusia 57 tahun di sebuah flat di Damansara di sini pukul 5 petang pada 1 April lalu.
Pertuduhan dibuat mengikut Seksyen 334 Kanun Keseksaan yang memperuntukkan hukuman penjara sehingga sebulan atau denda maksimum RM1,000 atau kedua-duanya, jika sabit kesalahan.
Semasa prosiding, Timbalan Pendakwa Raya Siti Maryam Jamilah Ab. Manaff mencadangkan tertuduh diberi ikat jamin sebanyak RM3,000 dengan seorang penjamin.

Bagaimanapun, tertuduh yang tidak diwakili peguam, merayu agar dia diberi ikat jamin pada kadar rendah.
“Saya masih bujang, perlu jaga ibu dan saya minta maaf, janji tidak akan buat kesilapan itu,” katanya.
Selepas mendengar permohonan daripada kedua-dua pihak, mahkamah membenarkan tertuduh diikat jamin sebanyak RM2,000 dengan seorang penjamin bagi kedua-dua pertuduhan. – KOSMO! ONLINE


Lelaki mengamuk pandu kereta rempuh orang ramai
Oleh KOSMO!

9 Jun 2022, 6:00 pm
BERLIN, JERMAN – Seorang guru terbunuh, manakala 14 pelajar cedera selepas sebuah kereta dipandu seorang lelaki merempuh  kedai minyak wangi di Berlin, lapor akhbar Mirror UK kelmarin.
Sebuah rakaman menunjukkan suspek yang berusia 29 tahun diberkas, manakala kereta Renault warna kelabu miliknya tersadai selepas merempuh tingkap hadapan sebuah kedai minyak wangi dalam insiden berkenaan.
Polis mengenal pasti suspek sebagai lelaki berketurunan Jerman-Armenia selain menemui sepanduk berkaitan dengan Turki di dalam kenderaannya.
Seorang penyiasat memberitahu akhbar Bild bahawa kejadian itu bukan satu kemalangan, sebaliknya serangan oleh seorang pembunuh.
“Terdapat sepanduk di dalam kenderaan suspek, namun tiada sebarang surat pengakuan ditemui,” kata Menteri Dalam Negeri Berlin, Iris Spranger.
Suspek ditangkap oleh orang ramai yang berada di lokasi kejadian sebelum ditahan oleh pihak berkuasa selepas keretanya melanggar sejumlah mangsa.

Rakaman selepas kejadian memaparkan mangsa-mangsa yang cedera bergelimpangan di kaki lima jalan di samping jeritan orang ramai turut kedengaran.
Menurut perkhidmatan bomba,  enam mangsa berada dalam keadaan kritikal. Polis kemudian mengesahkan bahawa 14 pelajar ialah antara yang cedera.
Mangsa yang maut merupakan seorang guru yang menemani sekumpulan pelajar dari sebuah sekolah sama di pekan Bad Arolsen, dalam negeri Hesse, kata stesen penyiaran tempatan. – Agensi


Banjir kilat di ibu negara, beberapa laluan terhalang
Oleh HARRITH HISHAM

9 Jun 2022, 5:23 pm
PETALING JAYA – Beberapa lokasi di sekitar ibu negara hari ini dilaporkan mengalami banjir kilat seterusnya menyebabkan beberapa laluan terhalang berikutan hujan lebat sejak awal petang tadi.
Menurut hantaran di Facebook Polis Kuala Lumpur, bagaimanapun, keadaan tersebut masih terkawal walaupun terdapat takungan air.
“Setakat pukul 4.20 petang, paras air dilaporkan berada pada paras buku lali di Bukit Nanas melalui Jalan Ampang manakala paras betis di Ibu Pejabat Polis Daerah(IPD) Dang Wangi menyebabkan hanya satu lorong sahaja boleh dilalui.
“Selain itu, takungan air turut dilaporkan berlaku di Kampung Delima, Sentul namun keadaan masih terkawal,” katanya.
Dalam pada itu, pengguna jalan raya dinasihatkan untuk merancang perjalanan serta menggunakan laluan alternatif bagi mengelakkan terperangkap.
Terdahulu, Kosmo! melaporkan keadaan cuaca buruk melanda sembilan negeri termasuk Sabah dan Sarawak sehingga awal malam nanti. – KOSMO! ONLINE


Cuma batuk berkahak, Hamid Gurkha tak masuk ICU
Oleh HARYATI KARIM

9 Jun 2022, 6:00 pm
PETALING JAYA – Mengalami batuk berkahak sejak malam Rabu, pelawak legenda Hamid Gurkha, 90, dimasukkan ke Hospital Tengku Ampuan Rahimah (HTAR), Klang pada pagi tadi.
Menurut anak bongsunya, Nor Ashita, bapanya berada dalam keadaan stabil dan tidak tenat sehingga terpaksa dimasukkan ke unit rawatan rapi (ICU) seperti didakwa rakan-rakan artis menerusi media sosial mereka.
“Sebenarnya kami sekeluarga agak terkejut apabila dapat tahu ada rakan artis yang berkongsi berita dalam media sosial memaklumkan bapa berada di ICU. Sebenarnya, bapa saya cuma batuk berkahak sejak malam tadi.
“Sekitar pukul 6 pagi tadi, bapa minta kami bawa ke HTAR. Ketika itu, bapa hanya dirawat sebagai pesakit luar dan diberi pemerhatian termasuk bekalan oksigen.
“Cuma selepas dirawat, doktor memberitahu bapa perlu ditahan di dalam wad. Ketika ini, bapa sedang menunggu dimasukkan ke wad biasa,” katanya ketika diihubungi Kosmo! Online sebentar tadi.
Tambah Nor Ashita, kakaknya Nor Azian berada di HTAR untuk menguruskan keperluan bapanya, bagaimanapun disebabkan virus Covid-19 masih menular pelawat tidak dibenarkan masuk.

“Alhamdulillah, bapa faham dan dia okey bersendirian di wad. Bapa rimas batuk berkahak membuatkan dia cepat penat, jadi dia mahu segera pulih. Doakan kesihatannya baik seperti sedia kala,” ujarnya.
Jelas anaknya lagi, atas faktor usia, Hamid Gurkha atau mesra di sapa Pak Hamid, kini semakin uzur dan mempunyai masalah pendengaran.
Malah, dia pernah dijangkiti virus Covid-19, namun pulih seperti biasa dan masih mampu berdikari dalam menjalani kehidupan seharian.
Pak Hamid mendirikan rumah tangga dengan Timah Abdul Hamid, 80, pada April 1957.
Menerusi perkahwinan tersebut, mereka dikurniakan lapan cahaya mata, namun dua daripadanya meninggal dunia.
Kali terakhir Pak Hamid berlakon menerusi filem Superbike The Movie bersama Kamal Adli, Shiqin Kamal dan Fizo Omar pada 2019. – KOSMO! ONLINE


Mayat bayi dalam bagasi ditemui terapung tepi laut
Oleh IVAN AMIRUL

9 Jun 2022, 6:29 pm
TAWAU – Penduduk Tanjung Batu, Logpond, dekat sini digemparkan dengan penemuan mayat bayi masih bertali pusat dalam sebuah bagasi di tepi laut semalam.
Ketua Polis Daerah Tawau Asisten Komisioner Jasmin Hussin berkata, mayat bayi malang berkenaan dijumpai pada pukul 4.43 petang oleh orang awam yang kebetulan melalui kawasan terbabit.
“Pengadu mendakwa melihat sebuah bagasi berwarna merah jambu terapung di permukaan laut berhampiran jeti sewaktu berjalan bersama tunangnya ketika melalui kawasan terbabit.
“Lelaki berkenaan kemudiannya membuka begasi itu sebelum mendapati terdapat jasad seorang bayi masih bertali pusat dalam keadaan tidak sedarkan diri dipercayai sudah meninggal dunia,” katanya dalam satu kenyataan akhbar di sini tadi.
Mengulas lanjut, Jasmin berkata, doktor turut mengesahkan mayat terbabit merupakan seorang bayi perempuan dengan berat kira-kira satu kilogram (kg) gram.
“Turut ditemui seketul batu dianggarkan seberat 1.2 kg yang dibungkus bersama bayi menggunakan sehelai kain batik dipercayai bertujuan untuk menenggelamkan beg serta bayi berkenaan,” katanya. -KOSMO! ONLINE


2 lagu baharu BTS diharamkan untuk siaran
Oleh KOSMO!

9 Jun 2022, 4:34 pm
SEOUL – Stesen penyiaran Korea Selatan, KBS mengharamkan dua lagu nyanyian kumpulan K-pop popular, BTS, daripada disiarkan atau dipersembahkan dalam program muzik terbitan stesen tersebut, lapor saluran televisyen Times Now.
Lirik lagu-lagu tersebut, Run BTS dan Born Singer daripada album baharunya, Proof dikatakan mengandungi  bahasa kesat, slanga, dan kutukan.
Ia dilaporkan tidak mendapat kelulusan lembaga penapisan KBS.
Sebuah lagi lagu berjudul For Youth yang masih dalam proses penghasilan juga dikatakan berkemungkinan menerima nasib sama.
Bagaimanapun, lagu utama album tersebut, Yet to Come disahkan memenuhi piawaian yang ditetapkan lembaga penapisan serta dibenarkan untuk disiarkan kepada orang awam.
Ini bukan kali pertama lagu BTS diharamkan untuk disiarkan kerana tidak memenuhi standard penapisan yang ditetapkan.

Beberapa lagu sebelum ini termasuk Pied Piper, Go-Go, Ma City, Cipher Pt.3 dan Converse High telah diharamkan oleh beberapa stesen penyiaran Korea Selatan atas alasan serupa. – Agens


Hanya 368 majikan di Kelantan berdaftar Perkeso
Oleh ROSLIZA MOHAMED

9 Jun 2022, 4:21 pm
KOTA BHARU – Hanya 368 daripada 866 majikan di Kelantan didapati berdaftar dengan Pertubuhan Keselamatan Sosial (Perkeso) untuk caruman keselamatan pekerja sepanjang Ops Pemutihan yang dijalankan bulan lalu.
Pengarah Perkeso Kelantan, Nora Yaacob berkata, jumlah itu menunjukkan sebanyak 42.49 peratus daripada keseluruhan majikan di negeri ini berdaftar dengan Perkeso.
Menurutnya, daripada jumlah keseluruhan, sebanyak 337 majikan didapati masih belum berdaftar dengan Perkeso manakala 161 majikan lagi tidak layak untuk berdaftar.
“Selepas operasi itu dijalankan, kita dapati baru ada kesedaran dalam kalangan majikan pelbagai sektor di Kelantan untuk membuat caruman keselamatan kepada pekerja mereka.
“Bagaimanapun, majikan yang belum berdaftar dengan Perkeso boleh dikenakan tindakan kompaun sekiranya masih ingkar,” katanya pada sidang akhbar di pejabat Perkeso Kelantan di sini hari ini.
Nora berkata, Ops Pemutihan diadakan setiap tahun bagi memastikan semua majikan dalam pellbagai sektor mencarum mengikut akta yang ditetapkan.

Katanya, Perkeso Kelantan turut menyasarkan sebanyak 40,000 majikan di Kelantan untuk mencarum kepada pekerja pada tahun ini.
“Setakat lima bulan pertama tahun ini, 28 majikan yang tidak mencarum Perkeso kepada pekerja telah didakwa di mahkamah manakala 22 majikan sepanjang tahun lalu.
“Setakat bulan lalu, Perkeso merekodkan seramai 30,949 majikan yang mendaftar perusahaan dan pekerja mereka membabitkan pelbagai sektor di seluruh negeri ini,” katanya. – KOSMO! ONLINE


Kenderaan mewah, motosikal berkuasa tinggi banyak guna plat ‘fancy’
Oleh ROHANA MOHD. NAWI

9 Jun 2022, 4:16 pm
MACHANG – Ibu Pejabat Polis Daerah (IPD) Machang mengeluarkan sebanyak 246 saman terhadap pemandu kenderaan mewah dan motosikal berkuasa tinggi yang menggunakan nombor pendaftaran ‘fancy’ dalam Op Perdagangan dan Ops Lancar sejak sebulan lalu.
Pemangku Ketua Polis Daerah Machang, Deputi Superintendan Mohd. Zahir Abdullah berkata, berdasarkan jumlah itu, kenderaan dari luar Kelantan yang berada di daerah ini didapati banyak menggunakan nombor pendaftaran yang tidak mengikut spesifikasi.
Menurutnya, kebanyakan pemandu kenderaan mewah dan motosikal berkuasa tinggi didapati mengubah suai warna nombor pendaftaran kepada warna perak dan emas yang pada mereka kelihatan lebih unik.
“Perbuatan tersebut menyalahi undang-undang jalan raya dan polis memandang serius berhubung isu ini.
“Selain mengeluarkan saman, kesemua pemandu yang terlibat diarahkan untuk menukar kepada nombor pendaftaran yang diluluskan dalam tempoh tertentu,” katanya ketika ditemui pemberita selepas Majlis Derma Darah di IPD Machang di sini hari ini.
Dalam majlis itu, Mohd. Zahir bersama isterinya, Sepinah Mat Husin turut menderma darah buat kali yang ke-20 daripada mereka.

Dalam perkembangan berasingan, Mohd. Zahir berkata, kegiatan merempit dan samseng jalanan di Machang dilihat masih terkawal kerana pasukannya kerap menjalankan rondaan di sekitar kawasan yang menjadi tumpuan orang ramai. – KOSMO! ONLINE


Peniaga rugi RM400,000, tiga jam Rolex disamun
Oleh KHAIRUL MOHD. ALI

9 Jun 2022, 5:09 pm
JOHOR BAHRU – Seorang peniaga dalam talian mengalami kerugian berjumlah kira-kira RM400,000 selepas disamun empat lelaki bersenjata di sebuah restoran di Taman Mount Austin di sini, semalam.
Ketua Polis Daerah Johor Bahru Selatan, Asisten Komisioner Raub Selamat berkata, mangsa yang menjalankan perniagaan dalam talian itu telah berjanji untuk bertemu pelanggannya di restoran tersebut.
Katanya, kejadian itu dilaporkan berlaku pada pukul 1.45 tengah hari ketika mangsa sedang menunggu pelanggannya.
“Semasa menunggu pelanggan sambil melihat jam tangan jenis Rolex yang mahu dijualnya, mangsa tiba-tiba didatangi empat lelaki.
“Suspek melarikan tiga jam tangan jenama Rolex dan sebentuk cincin emas yang dianggarkan bernilai RM400,000,” katanya ketika dihubungi pemberita, di sini hari ini.
Katanya, susulan kejadian berkenaan, mangsa mengalami luka pada tangan.

Tambah Raub, pihaknya sedang giat mengesan semua suspek terlibat dan kes berkenaan disiasat dibawah Seksyen 397/397 Kanun Keseksaan. -KOSMO! ONLINE


Tunku Ismail lepas pengurusan JDT
Oleh KHAIRUL MOHD. ALI

9 Jun 2022, 4:56 pm
ISKANDAR PUTERI- Pemilik Johor Darul Ta’zim (JDT), Tunku Ismail Sultan Ibrahim bertitah bahawa baginda bakal berundur daripada mengendalikan skuad berkenaan.
Perkara itu didedahkan dalam satu kenyataan ringkas yang dikongsikan melalui laman Facebook rasmi skuad Harimau Selatan hari ini.
Hantaran Facebook berhubung pengunduran Tunku Ismail yang dimuat naik sebentar tadi
“Disebabkan tanggungjawab dan komitmen saya yang lain, saya telah mengambil keputusan untuk berundur dan menyerahkan urusan harian Kelab Bolasepak JDT kepada pengurusan tertinggi kelab.
“Saya doakan yang terbaik untuk kelab dan semua,” titah baginda dalam kenyataan tersebut.
Tunku Ismail memberi sinar baharu buat kelab bolasepak di Johor itu setelah mengambil alih pengurusan kelab bermula pada 2012.
Sepanjang tempoh hampir sedekad ini, pelbagai kejayaan demi kejayaan yang diraih pasukan Harimau Selatan itu bermula dengan memenangi gelaran Liga Super pada 2014.

Sejak dari itu, pemilik gelaran Liga Super itu tidak pernah berpindah tangan setelah JDT muncul juara saban tahun bagi lapan musim berturut-turut.
Kejayaan membanggakan JDT dicipta pada 2015 ketika pasukan Di bawah dikendalikan Mario Gomez memenangi Piala AFC, pasukan pertama negara memenanginya.
Pada tahun ini, JDT sekali lagi mengukir nama di pentas antarabangsa selepas muncul pasukan pertama negara ke pusingan 16 terbaik Liga Juara-juara Asia (ACL). -KOSMO! ONLINE


Tukang gunting rambut dipukul anak pelanggan akibat salah faham
Oleh ASLIZA MUSA

9 Jun 2022, 4:53 pm
IPOH – Akibat salah faham, seorang tukang gunting rambut cedera di kepala selepas dipukul menggunakan sebatang besi oleh anak kepada pelanggannya dalam kejadian di Felda Trolak Selatan, Sungkai, Isnin lalu.
Difahamkan, lelaki berusia 35 tahun itu dipercayai menyerang mangsa dari arah belakang selepas melihat wanita terbabit ‘memarahi’ ibunya yang sedang digunting rambut.
Ketua Polis Perak, Datuk Mior Faridalathrash Wahid berkata, kejadian kira-kira pukul 11 pagi itu menyebabkan wanita berusia 62 tahun itu menerima lima jahitan di kepala.
Katanya, kejadian berlaku ekoran salah faham kerana mangsa yang mengambil upah menggunting rambut dari rumah ke rumah itu mempunyai masalah pendengaran.
“Ketika bercakap dengan pelanggan, mangsa yang pekak telah bercakap dengan nada yang tinggi dan ini menyebabkan suspek menyangka mangsa sedang memarahi ibunya.
“Marah dengan keadaan itu, suspek telah menyerang mangsa dari arah belakang dan mengetuk kepalanya dengan sebatang besi,” katanya ketika dihubungi di sini hari ini.

Menurut beliau, mangsa yang dalam keadaan berlumuran darah telah berlari ke arah rumah jiran untuk meminta pertolongan sebelum dibawa ke klinik kesihatan bagi mendapatkan rawatan.
Katanya, pihak polis yang dimaklumkan kejadian itu telah ke lokasi dan menahan suspek serta merampas sebatang besi yang digunakan untuk mencederakan mangsa.
“Berdasarkan semakan, suspek mempunyai 18 rekod lampau bersabit kes jenayah dan dadah. Ujian awal saringan air kencing juga mendapati suspek positif dadah jenis methamphetamine,” katanya. -KOSMO! ONLINE


Malaysia tawar ICRC bantu misi kemanusiaan di Myanmar
Oleh AMREE AHMAD

9 Jun 2022, 4:21 pm
PUTRAJAYA – Malaysia bersedia menawarkan peluang kepada Jawatankuasa Palang Merah Antarabangsa (ICRC) yang terlibat bersama dalam misi bantuan kemanusiaan sejagat di Myanmar.
Tawaran tersebut diulangi sekali lagi oleh Menteri Luar, Datuk Seri Saifuddin Abdullah ketika berucap pada sambutan ulang tahun ke-50 ICRC Malaysia di Hotel Zenith Putrajaya, hari ini.
Katanya, belia ada menyentuh mengenai penglibatan pelbagai badan bukan kerajaan (NGO) asing ketika taklimat Utusan Khas Pengerusi ASEAN, Prak Sokhom bersama menteri luar serantau baru-baru ini.
“Kami sebelum itu dimaklumkan oleh Kemboja selaku Pengerusi Semasa ASEAN 2022 ada bertemu pihak junta Myanmar pada 6 Mei lalu yang menubuhkan jawatankuasa petugas khas.
“Justeru, saya minta ICRC Malaysia akan juga terlibat kerana mereka ada kepakaran dalam bidang sebegini tetapi tiada pula akses bagi memasuki kawasan konflik di Myanmar,” katanya.
ICRC Malaysia ditubuhkan pada 1972 selepas bertapak di negara ini seawal dekad 1940-an dan aktif dalam pelbagai misi termasuk isu pelarian Vietnam dan terbaharu, wabak Covid-19. – KOSMO! ONLINE


Ismail Sabri memenuhi undangan kahwin anak Mohd. Yusof
Oleh MOHD. RAFIE AZIMI

9 Jun 2022, 4:10 pm
ALOR SETAR – Perdana Menteri, Datuk Seri Ismail Sabri Yaacob menghadiri majlis perkahwinan anak lelaki kepada Ketua UMNO Bahagian Alor Setar, Datuk Mohd. Yusof Ismail di Stadium Suka Menanti di sini hari ini.
Ismail Sabri meluangkan masa lebih sejam pada majlis itu untuk beramah mesra dengan pasangan pengantin, Ahmad Ikhram Mohd. Yusof dan Aida Fatini Azhar serta keluarga dan tetamu.
Turut hadir memenuhi undangan itu ialah beberapa anggota Kabinet antaranya Menteri Kanan Pertahanan, Datuk Seri Hishammuddin Tun Hussein dan Menteri Kesihatan, Khairy Jamaluddin Abu Bakar.
Hadir sama Menteri Komunikasi dan Multimedia, Tan Sri Annuar Musa; Menteri Perumahan dan Kerajaan Tempatan, Datuk Seri Reezal Merican Naina Merican serta Timbalan Menteri Dalam Negeri, Datuk Seri Ismail Mohamed Said.
Majlis tersebut turut dihadiri Setiausaha Agung BN, Datuk Seri Dr. Zambry Abd. Kadir serta Ahli Majlis Tertinggi (MT) UMNO, Datuk Seri Tajuddin Abdul Rahman serta Ketua Pemuda UMNO, Datuk Dr. Asyraf Wajdi Dusuki.
Majlis resepsi pasangan pengantin itu berlangsung meriah dengan kalangan tetamu turut mengambil peluang bergambar bersama Perdana Menteri serta anggota Kabinet yang hadir. – KOSMO! ONLINE


Pemegang LMM tamat tempoh perlu perbaharui lesen sebelum 30 Jun
Oleh MOHD. HUSNI MOHD. NOOR

9 Jun 2022, 4:29 pm
PUTRAJAYA – Jabatan Pengangkutan Jalan (JPJ) mengingatkan pemegang empat jenis Lesen Memandu Malaysia (LMM) supaya memperbaharui lesen memandu masing-masing sebelum tarikh akhir moratorium berakhir 30 Jun ini.
Empat pemegang LMM itu termasuk Lesen Belajar Memandu (LDL), Lesen Memandu Percubaan (PDL), Lesen Memandu Kompeten (CDL) dan Lesen Vokasional (PSV/GDL).
JPJ menerusi satu kenyataan hari ini berkata, arahan pembaharuan itu membabitkan pemegang LMM yang tamat tempoh bermula 13 Januari 2021.
Makluman daripada JPJ.
“Orang ramai boleh membuat pembaharuan LMM itu menerusi kaunter JPJ, Pejabat Pos Malaysia dan MyEG,” katanya.
Tambahnya lagi, pemegang LMM yang gagal memperbaharui lesen masing-masing sebelum 30 Jun ini dikehendaki mengambil ujian semula untuk mendapatkan lesen berkenaan. – KOSMO! ONLINE


Tular aksi selamba pemandu kereta menyelit depan lori
Oleh NURUL AIN NATASHA MAZLAN

9 Jun 2022, 4:43 pm
PETALING JAYA – Tindakan berani seorang pemandu kereta menukar lorong secara tiba-tiba dengan menghimpit sebuah lori tular di media sosial sejak semalam.
Menerusi video perkongsian @ahcot12 di laman TikTok, kejadian itu memaparkan sebuah kereta jenis Honda Jazz cuba menyelit dari arah kiri sebuah lori.
Kejadian tersebut dipercayai berlaku di Tol Bandar Saujana Putra dan berjaya dirakam oleh kamera papan pemuka pemilik lori berkenaan.
Rakaman video tersebut mendapat 123,600 jumlah tontonan dan 327 komen daripada pengguna di TikTok.
Rata-rata orang ramai meninggalkan pelbagai reaksi di ruangan komen dan ada antaranya menganggap tindakan lelaki berkenaan tidak bertanggungjawab atas kesalahan yang telah dilakuka.
“Nasib ada cctv boleh buat bukti,” komen seorang pengguna.

“Seeloknya lori wajib ada ‘dashcam’ boleh dijadikan sebagai bukti bila berlaku macam ini. Baru tahu siapa betul siapa salah,” luah seorang lagi pengguna.
“Dia tak belajar undang-undang jalan raya ke? Memang tak boleh menyelit bila ada lori,” kata pengguna lain pula. – KOSMO! ONLINE.


Ribut petir, hujan lebat di 9 negeri petang ini
Oleh HARRITH HISHAM

9 Jun 2022, 3:45 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di sembilan negeri pada petang ini.
MetMalaysia dalam laporannya berkata, keadaan tersebut diramalkan berlanjutan sehingga pukul 7 malam nanti.
“Di Perak melibatkan Kuala Kangsar, Kinta, Kampar, Batang Padang dan Muallim manakala di Pahang membabitkan Tanah Tinggi Cameron dan Rompin.
“Selain itu, di Selangor melibatkan Hulu Selangor, Klang, Gombak, Petaling, Kuala Langat, Hulu Langat dan Sepang serta keseluruhan kawasan Kuala Lumpur,” katanya.
Turut terlibat, iaitu Seremban, Port Dickson, Kuala Pilah, Rembau dan Tampin di Negeri Sembilan termasuk keseluruhan kawasan di Melaka.
“Di Johor pula, keadaan sama dijangka berlaku membabitkan Tangkak, Segamat, Muar, Batu Pahat, Kluang, Pontian, Kulai dan Johor Bahru.

“Dalam pada itu, di Sarawak melibatkan Betong, Sarikei dan Mukah (Tanjung Manis) manakala di Sabah membabitkan di Pedalaman (Kuala Penyu dan Beaufort) dan Pantai Barat (Papar,” ujarnya. – KOSMO! ONLINE


Kesihatan mental tanggungjawab bersama
Oleh SITI A'ISYAH SUKAIMI

9 Jun 2022, 3:15 pm
PUTRAJAYA – Kesihatan mental bukan hanya diserahkan sepenuhnya tanggungjawab tersebut kepada pihak profesional semata-mata malah, masyarakat juga seharusnya turut bersama dalam hal berkenaan.
Tengku Puteri Raja, Tengku Puteri Iman Afzan Al-Sultan Abdullah berkata, untuk memberikan bantuan kepada mereka yang memerlukan, seseorang itu tidak perlu menjadi individu profesional.
“Kita tidak perlu untuk menjadi profesional dalam memberikan bantuan. Saya berpendapat isu kesihatan mental ini adalah tanggungjawab semua pihak dan bukan kita serahkan kepada pihak profesional seperti hospital.
“Misalnya kita bertanya khabar jiran, saling bertanya dan jadikan kesihatan mental sebagai perbualan ringan. Sudah tentu ia tidak untuk semua orang memandangkan ada yang memerlukan bantuan perubatan daripada pihak profesional.
“Bagaimanapun sekurang-kurangnya kita boleh melakukan pencegahan selain turut serta dalam membantu komuniti,” katanya pada sidang akhbar selepas Majlis Menandatangani Persefahaman (MoU) Mempromosi Kesihatan Mental Positif Dalam Kalangan Belia antara Heriot-Watt University Malaysia (HWUM) dan Green Ribbon Group (GRG) di sini hari ini.
Terdahulu, Tengku Puteri Iman Afzan yang juga Pengasas dan Presiden GRG menandatangani MoU dengan HWUM yang diwakili Provost dan Ketua Pegawai Eksekutifnya, Profesor Mushtak Al-Atabi. – KOSMO! ONLINE


Polis masih siasat motif wanita dibunuh, bakar
Oleh ASLIZA MUSA

9 Jun 2022, 2:52 pm
IPOH – Siasatan masih dijalankan bagi mengenal pasti motif utama kes pembunuhan kejam seorang wanita yang ditemui terbakar di tepi sungai di Kampung Talang Hulu, Kuala Kangsar hujung bulan lalu.
Ketua Polis Perak, Datuk Mior Faridalathrash Wahid berkata, pihaknya sedang mengumpul bukti berkaitan termasuk membabitkan tangkapan terbaharu melibatkan empat lelaki, Isnin lalu.
Katanya, tangkapan ke atas suspek berusia 19 hingga 21 tahun itu menjadikan jumlah keseluruhan tangkapan setakat ini seramai lima orang.
“Suspek pertama iaitu teman lelaki mangsa berusia 20 tahun ditahan Khamis lalu selepas kita mendapati keterangan yang diberikan agak meragukan.
“Berikutan itu, kita juga menahan empat lagi lelaki yang merupakan rakan suspek di sekitar Kuala Kangsar untuk membantu siasatan,” katanya ketika ditemui pada program penyampaian kerusi roda oleh Jamco 4X4 Accessories Outdoor Center Sdn. Bhd. di pejabat Ketua Polis Perak di Ibu Pejabat Polis Kontinjen (IPK) Perak di sini hari ini.
Mengulas lanjut beliau berkata, permohonan sambung reman akan dibuat terhadap teman lelaki mangsa di Mahkamah Majistret Kuala Kangsar selepas reman pertama selama tujuh hari berakhir esok.

Katanya, reman terhadap empat suspek yang disyaki bersubahat dalam kejadian itu selama tujuh hari bermula Selasa lalu hingga Isnin depan.
“Buat masa ini, tiada tangkapan baharu. Kesemua tangkapan masih direman. Kita sedang mengenal pasti punca mangsa dibunuh selain merampas telefon bimbit suspek untuk siasatan,” katanya.
Media pada 31 Mei lalu melaporkan, mayat seorang wanita dijumpai orang awam pada pukul 3.05 petang dalam keadaan terbakar di tepi sungai dekat Kampung Talang Hulu, Kuala Kangsar dengan kesan luka di kepala dipercayai dibunuh dalam tempoh 24 jam. -KOSMO! ONLINE


HFMD: Gelombang jangkitan turun dua hingga tiga minggu lagi
Oleh NORLIDA AKMAR IDROS

9 Jun 2022, 2:59 pm
ALOR SETAR – Gelombang kes penyakit tangan, kaki dan mulut (HFMD) di negara ini dijangka menurun dalam masa dua hingga tiga minggu lagi
Menteri Kesihatan, Khairy Jamaluddin Abu Bakar berkata, kes jangkitan HFMD biasanya berlaku secara bermusim dan ia akan meningkat sehingga menjadi gelombang sebelum turun dengan signifikan dalam masa kurang sebulan.
“Apabila ramai kanak-kanak terdedah kepada virus-virus tersebut, maka ia akan menjadikan tahap imuniti (kanak-kanak) meningkat seterusnya bilangan kes akan turun.
“Selain itu, intervensi daripada segi kebersihan kendiri, taska dan pusat asuhan juga membantu dalam menurunkan kes,” katanya sidang akhbar selepas menghadiri Majlis Penyerahan Sumbangan Peralatan Perubatan daripada Kerajaan Jepun melalui Bantuan Geran Jepun untuk Program Pembangunan Ekonomi dan Sosial 2020 untuk Malaysia di Hospital Sultanah Bahiyah di sini hari ini.
Menurut beliau, Kementerian Kesihatan (KKM) telah mengenal pasti teori peningkatan kes HFDM secara mendadak.
“Salah satunya adalah pembukaan semula tadika dan taska. Tetapi jika dibandingkan dengan tahun 2019, kes pada tahun ini agak tinggi berbanding semasa pra pandemik Covid-19.

“Ini disebabkan kanak-kanak tidak keluar selama dua tahun, jadi bila tidak terdedah kepada virus-virus ini, tahap imuniti mereka akan menurun kerana tidak pernah jumpa dengan virus tersebut,” jelasnya. -KOSMO! ONLINE


Proton lancar X70 2022 bermula harga RM93,900
Oleh AFIFI HAFIZ MOHD NOR

9 Jun 2022, 2:43 pm
PETALING JAYA – Proton telah melancarkan model Kenderaan Sukan Utiliti (SUV) X70 dengan enjin baharu hari ini pada harga bermula RM93,900.
Menurut Ketua Pegawai Eksekutifnya, Roslan Abdullah, Proton X70 2022 yang menawarkan penggayaan yang diperbaharui dan pilihan baharu untuk pembeli yang mencari SUV yang menawarkan peningkatan prestasi dalam kecekapan bahan api.
Katanya, SUV terlaris di Malaysia kini diperkenalkan dengan enjin suntikan terus 1.5L TGDi, pengecas turbo, yang merupakan alternatif kompak baharu kepada enjin 1.8L TDGi yang biasa.
“PROTON bangga memperkenalkan Proton X70 2022, model yang mengekalkan kedudukannya sebagai SUV segmen C terlaris sejak dilancarkan.
“Lebih 70,000 unit telah pun terjual dan hari ini, kami telah mengemaskini penggayaan dan enjin 1.5L TGDi untuk menawarkan lebih banyak pilihan kepada bakal pembeli,” katanya.
Tambahnya, enjin 1.5L TGDi mencapai pengeluaran kuasa maksimum 177PS dan tork 255Nm, mencapai kemuncaknya lebih awal pada 1500rpm.

“Berbanding dengan enjin 1.8L TGDi, terdapat pengurangan 7 peratus dalam penggunaan bahan api pada kitaran bandar.
“Pelanggan mempunyai pilihan untuk memilih varian AWD, dilengkapi dengan Pacuan Empat Roda pintar masa nyata, yang secara automatik memindahkan tork ke roda belakang berdasarkan permintaan, disamping menambah baik pengendalian mengikut keadaan jalan yang berbeza-beza,” ujarnya. -KOSMO! ONLINE


HFMD: Jangan hantar anak ada simptom ke tabika, taska
Oleh TENGKU DANISH BAHRI TENGKU YUSOFF

9 Jun 2022, 3:06 pm
KUALA NERUS – Ibu bapa dan penjaga disarankan untuk tidak menghantar kanak-kanak ke tabika dan taska Kemas apabila sesi persekolahan dibuka semula minggu depan sekiranya anak-anak mereka menunjukkan simptom penyakit tangan, kaki dan mulut (HFMD).
Ketua Pengarah Jabatan Kemajuan Masyarakat Kemas, Datuk Mohamad Yasid Bidin berkata, setakat ini, sebanyak 105 tabika dan 75 taska kendalian Kemas di seluruh negara terpaksa ditutup selama 10 hari gara-gara penularan HFMD.
“Kita amat berharap situasi HMFD di hampir 11,000 tabika dan taska kelolaan Kemas di seluruh negara dapat kembali dikawal berikutan cuti persekolahan sepanjang minggu ini.
“Apa pun, kita akan bertegas melaksanakan prosedur operasi standard (SOP) dengan memeriksa seorang demi seorang kanak-kanak terbabit sebelum dibenarkan mengikuti tabika dan taska pada minggu depan,” katanya pada majlis penutup program Asnaf Berdikari peringkat Terengganu di sini hari ini.
Mohamad Yasid menjelaskan, anak-anak yang mempunyai simptom HFMD kelak perlu diambil pulang semula oleh ibu bapa dan penjaga masing-masing.
Jelas beliau, langkah tersebut bertujuan bagi mengelakkan penularan HFMD dalam kalangan murid dan anak jagaan lain di tabika dan taska kelolaan Kemas.

“Pada masa sama, guru dan pengasuh tabika dan taska berkenaan diarahkan untuk mengekalkan aspek kebersihan, kesihatan dan keselamatan murid sepanjang mereka berada di dalam kelas,” katanya. – KOSMO! ONLINE


Bayi perempuan bertali pusat dibuang di gerai
Oleh SYED AZLAN SAYED HIZAR

9 Jun 2022, 4:04 pm
ARAU – Seorang bayi perempuan yang masih bertali pusat ditemui orang ramai di sebuah gerai berhadapan pintu masuk sebuah universiti di sini hari ini.
Ketua Polis Daerah Arau, Superintendan Ahmad Mohsin Md. Rodi berkata, pihaknya menerima maklumat daripada orang awam berkaitan penemuan bayi tersebut pada pukul 9.10 pagi.
Katanya, siasatan awal mendapati Jabatan Kebajikan Masyarakat (JKM) negeri menerima panggilan telefon daripada seorang wanita yang memberitahu meninggalkan seorang bayi berdekatan sebuah universiti kira-kira pukul 8.20 pagi.
“JKM negeri telah pergi ke tempat kejadian 20 minit kemudian dan menjumpai bayi perempuan tersebut yang masih bertali pusat dan diletakkan di dalam plastik berwarna hitam.
“Pada pukul 9.50 pagi, pihak perubatan tiba di lokasi dan membawa bayi terbabit ke Jabatan Kecemasan Hospital Tuanku Fauziah (HTF) untuk rawatan susulan,” katanya di sini hari ini.
Menurut Ahmad Mohsin, pihaknya dimaklumkan oleh pegawai perubatan HTF bahawa bayi tersebut berada dalam keadaan sihat dan stabil. – KOSMO! ONLINE


Warga asing ditangkap kes pecah rumah
Oleh ALIF AZRAI GHAZALI

9 Jun 2022, 3:53 pm
AMPANG – Polis berjaya menangkap seorang lelaki warga asing kerana disyaki melakukan kegiatan pecah rumah dalam serbuan pada petang kelmarin di Taman Lembah Maju di sini.
Ketua Polis Daerah Ampang Jaya, Asisten Komisioner Mohamad Farouk Esha berkata, polis telah menahan suspek berusia 34 tahun terbabit pada pukul 5 petang.
“Hasil tangkapan polis berjaya merampas 12 utas jam pelbagai jenama, tiga buah kamera dan pelbagai peralatan yang dipercayai digunakan untuk kegiatan pecah rumah terbabit.
“Semakan pula mendapati, suspek mempunyai dua rekod lampau berkaitan kes dadah,” katanya dalam satu kenyataan di sini hari ini.
Mohamad Farouk berkata, dengan penangkapan suspek itu, polis berjaya menyelesaikan empat kes berkaitan pecah rumah di sekitar Ampang.
Jelasnya, usaha mengesan rakan jenayah suspek masih giat dijalankan.

“Suspek kini direman selama tujuh hari bermula semalam di bawah Seksyen 457 Kanun Keseksaan,” ujarnya. – KOSMO! ONLINE


Bukan mudah nak istiqamah bertudung – Aishah Azman
Oleh NUR EMIRA SAIZALI

9 Jun 2022, 3:30 pm
KUALA LUMPUR – Pelakon Aishah Azman mengakui bukan mudah untuk menetapkan hati atau istiqamah dalam proses penghijrahannya dan bergelar seorang wanita berhijab sejak awal tahun lalu.
Pemilik nama pelakon Nor Aishah Afika Azman Shah, 26, itu berkata, memegang imej sebagai wanita berhijab bukan satu perkara yang mudah untuk dilakukannya terutama apabila terlibat dalam dunia hiburan yang penuh pancaroba.
“Sejujurnya susah nak istiqamah lebih-lebih lagi untuk saya yang terlibat dalam industri seni. Saya juga tak mahu berubah secara drastik.
“Namun, saya yakin dengan perhijrahan ini dan sentiasa percaya dengan rezeki Allah SWT. Tawaran berlakon tak pernah berhenti pun sebenarnya,” katanya kepada Kosmo! Online semalam.
Aishah berkata demikian semasa ditemui selepas majlis sidang media dan pelancaran telefilem Bangkitkan Aku Kembali adaptasi sebuah novel karya Sophilea di sini semalam.
Dalam pada itu, dia yang popular menerusi drama Suri Katriana memberitahu enggan mengubah penampilannya sebagai seorang muslimah dengan terlalu drastik.

“Saya tidak meletakkan diri saya untuk memakai tudung jenis labuh sehingga ke tahap yang muslimah.
“Kini saya bertudung, asalkan menutup bahagian yang sepatutnya seperti pemakaian sarung lengan dan stoking kaki, itu sudah mencukupi bagi saya,” ujarnya.
Mengakui dirinya antara yang terkesan dalam pemberian watak dalam filem dan drama disebabkan imej bertudung, Aishah turut berharap penerbit, pengarah dan penggiat industri kreatif tidak mengehadkan karakter pada seseorang selebriti berhijab.
“Watak bertudung tidak semestinya perlu dapat watak baik sahaja, pegang watak-watak yang klise sedangkan mereka mungkin boleh diberikan watak psiko dan antagonis.
“Kalau boleh, saya nak ubah pemikiran orang bahawa bertudung tidak semestinya perlu memakai jubah dan tudung labuh setiap masa.
“Saya nak tekankan bahawa bertudung bukan penghalang untuk seseorang kekal berfesyen,” katanya lagi.
Sebagai info, Aishah mencuri perhatian ramai sekitar Februari 2021 apabila muncul dengan imej berhiab dan memadam semua foto seksi dalam media sosialnya. – KOSMO! ONLINE


Zuraida dilantik sebagai ‘President Designate’ PBM
Oleh ZULKIFLI MANZOR

9 Jun 2022, 2:32 pm
KUALA LUMPUR – Ahli Parlimen Ampang, Datuk Zuraida Kamaruddin dilantik sebagai sebagai ‘President Designate’ Parti Bangsa Malaysia (PBM).
Presiden PBM, Larry Sng Wei Shien ketika mengumumkan perkara itu berkata, keputusan tersebut setelah mendapat persetujuan semua akar umbi dan biro politik mesyuarat PBM.
“Atas permintaan akar umbi parti, Biro Politik dan Majlis Tertinggi Parti PBM telah berbincang dan sebulat suara membuat keputusan mengangkat Zuraida sebagai ‘President Designate’ bagi memacu pembangunan dan perkembangan PBM.
“Majlis Tertinggi PBM akan bermesyuarat sekali lagi dalam masa terdekat untuk menyusun semula perlembagaan parti bagi membolehkan proses transisi kepimpinan ini berjalan dengan lancar dan teratur,” katanya pada sidang akhbar khas di Hotel Grand Barakah, Ampang dekat sini hari ini.
Kosmo! dimaklumkan oleh anggota pimpinan PBM ‘President Designate’ bermaksud Presiden yang sedang menanti proses transisi ke jawatan sebenar Presiden. – KOSMO! ONLINE


Rumah terbakar, lima sekeluarga tinggal sehelai sepinggang
Oleh YATIMIN ABDULLAH

9 Jun 2022, 2:09 pm
RANTAU PANJANG – Sepasang suami isteri bersama tiga anak mereka tinggal sehelai sepinggang selepas rumah mereka hangus dalam kebakaran di Kampung Kedap di sini semalam.
Dalam kejadian kira-kira pukul 8.45 malam itu, Norlida Mohamad, 52, tidak sempat menyelamatkan semua kelengkapan di dalam rumahnya apabila api marak dengan cepat.
Menurut Norlida, kejadian disedari oleh salah seorang anaknya, Mohamad Izuddin Mohamad Zaki, 25, semasa sedang dalam perjalanan pulang ke rumah selepas membeli burger di sebuah gerai.
Katanya, Mohamad Izuddin terus berlari dan memaklumkan kejadian tersebut kepadanya yang ketika itu berada di dalam rumah.
“Sebaik sahaja keluar dari rumah, kami lihat api sudah marak. Saya hanya mampu lihat rumah terbakar dari jauh kerana api marak dengan terlalu cepat.
“Buat masa ini, saya dan keluarga menumpang di rumah adik yang terletak tidak jauh dari lokasi kebakaran,” katanya ketika ditemui Kosmo! hari ini.

Norlida memberitahu, kebakaran dipercayai bermula dari sebuah rumah kosong berhampiran sebelum merebak ke kediamannya.
Sementara itu, Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pihaknya menerima panggilan kecemasan kira-kira pukul 9.03 malam dan seramai 15 anggota termasuk pegawai dari Balai Bomba dan Penyelamat Rantau Panjang dan Pasir Mas bergegas ke lokasi kejadian.
“Semasa tiba di lokasi kebakaran, dua buah rumah didapati terbakar. Punca dan anggaran kerugian masih dalam siasatan,” katanya. – KOSMO! ONLINE


KPDNHEP perangi aktiviti manipulasi diesel bersubsidi stesen minyak
Oleh MOHD AZLI ADLAN

9 Jun 2022, 1:56 pm
KUALA TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesan aktiviti membeli bahan bakar bersubsidi di stesen-stesen minyak di negeri ini sebelum menjualnya dengan harga lebih tinggi kepada pihak industri.
Aktiviti tidak bertanggungjawab yang mengambil kesempatan daripada kenaikan harga petrol dan diesel pada masa ini disyaki dilakukan menggunakan lori tangki minyak berlesen.
Pengarah KPDNHEP Terengganu, Saharuddin Mohd. Kia berkata, kegiatan tersebut mula dikesan menular di negeri ini menerusi penahanan sebuah lori tangki di sebuah stesen minyak di Wakaf Tapai, Marang pada 18 Mei lalu.
“Sewaktu ditahan, suspek sedang memindahkan minyak diesel sebanyak 16,380 liter bernilai RM83,217 ke ruang simpanan tangki (lori) tanpa kebenaran daripada Pengawal Bekalan.
“Sehubungan itu, KPDNHEP Terengganu telah mengambil pendekatan proaktif menggerakkan 116 penguat kuasa kita memeriksa 160 stesen minyak di seluruh negeri ini bagi membendung kegiatan tersebut,” katanya ketika mengetuai pemeriksaan di sebuah stesen minyak di Wakaf Mempelam di sini hari ini.
Saharuddin berkata, tumpuan akan diberikan kepada stesen minyak mencurigakan yang kerap mengalami kehabisan stok dan mencatatkan penjualan bahan besar dalam kuantiti besar pada masa singkat.

Tegas beliau, KPDNHEP negeri tidak akan berkompromi dan memberi amaran keras kepada pihak berkaitan termasuk pengusaha stesen minyak yang bersubahat. – KOSMO! ONLINE


MAFI tidak akan pinda Akta Perikanan 1985
9 Jun 2022, 2:26 pm
SERDANG – Kementerian Pertanian dan Industri Makanan (MAFI) tidak akan meminda Akta Perikanan 1985 bagi menangani pencerobohan nelayan warga asing di perairan negara buat masa ini.
Menteri MAFI, Datuk Seri Dr. Ronald Kiandee berkata, akta sedia ada sudah cukup untuk menangani isu tersebut di samping penguatkuasaan dari setiap agensi terlibat bagi melindungi perairan negara.
“Akta (Akta Perikanan 1985) sudah cukup bagi menangani isu pencerobohan nelayan warga asing ini.
“Pelbagai agensi sudah dipertanggungjawabkan untuk buat penguatkuasaan bagi melaksanakan tugas menguat kuasa dengan melindungi perairan negara kita daripada dicerobohi nelayan warga asing ini,” katanya.
Beliau berkata demikian pada pada sidang akhbar selepas merasmikan Pra-Pelancaran Pameran Pertanian, Hortikultur dan Pelancongan Agro Malaysia 2022 (MAHA 2022) di Taman Ekspo Pertanian Malaysia Serdang (MAEPS) di sini hari ini.
Tambahnya, tindakan daripada agensi penguat kuasa mampu menangani masalah pencerobohan nelayan asing yang mengutip hasil laut di perairan negara.

“Sepatutnya, nelayan warga asing tidak boleh menceroboh perairan negara, kita cuma beri lesen pelbagai kelas dalam industri perikanan kepada warga tempatan sahaja.
“Jadi kalau ada yang ceroboh di laut perairan perikanan negara, tindakan daripada agensi penguat kuasa akan dilaksanakan untuk menghalang mereka,” ujarnya. -KOSMO! ONLINE


5 geng curi motosikal di SPT masuk jerat
Oleh ISWAN SHAFIQ ISA

9 Jun 2022, 1:35 pm
SEBERANG PERAI – Polis berjaya menumpaskan satu sindiket mencuri motosikal yang dipercayai didalangi lima kumpulan jenayah berbeza dalam daerah Seberang Perai Tengah (SPT) ketika ini.
Lima kumpulan terbabit dikenali sebagai Geng Kupang, Geng Humairah, Geng Chot, Geng Pondok dan Geng Junjong.
Ketua Polis Daerah SPT, Asisten Komisioner Shafee Abdul Samad berkata, seramai 21 ahli kumpulan terbabit yang terdiri daripada 19 lelaki dan dua wanita turut ditahan bagi membantu siasatan.
Menurutnya, hasil siasatan mendapati sebahagian tangkapan mempunyai rekod lampau berkaitan jenayah seperti kes curi motosikal, pecah rumah dan dadah.
“Polis juga berjaya merampas 12 buah motosikal, tiga casis dan sebuah enjin motosikal susulan tangkapan ini.
“Dengan tertumpasnya sindiket ini, polis percaya beberapa kes kecurian motosikal di sekitar Pulau Pinang yang dilaporkan sebelum ini berjaya diselesaikan,” katanya di sini, hari ini.

Terdahulu kata Shafee, antara April hingga Mei lalu, sebanyak 37 buah motosikal telah dilaporkan hilang dalam daerah SPT.
Susulan itu, satu pasukan khas telah ditubuhkan oleh Bahagian Siasatan Jenayah di Ibu Pejabat Polis Daerah SPT bagi menyiasat kes berkenaan. -KOSMO! ONLINE


RTB Taman Iping mampu kurangkan risiko banjir
Oleh SAFINA RAMLI

9 Jun 2022, 2:18 pm
GEORGE TOWN – Rancangan Tebatan Banjir (RTB) Taman Iping di Batu Maung di sini yang sudah siap sepenuhnya dijangka mampu menyelamatkan sehingga 2,000 penduduk yang berada di kawasan Lembangan Sungai Nipah daripada bencana banjir.
Ketua Menteri, Chow Kon Yeow berkata, RTB itu merupakan inisiatif kerajaan Pulau Pinang dalam mengurangkan risiko banjir di Lembangan Sungai Nipah di sini.
“RTB ini mempunyai dua buah rumah pam dengan kapasiti masing-masing enam dan tujuh meter padu sesaat.
“Projek bernilai RM16.5 juta itu direkabentuk pada tahap perlindungan 20 kala purata ulangan (ARI) dapat mengurangkan risiko banjir kepada penduduk setempat, kawasan komersial dan kawasan industri,” katanya ketika berucap merasmikan Rumah Pam Taman Iping di sini hari ini.
Menurut Kon Yeow, walaupun kerja-kerja pembinaan projek ini terganggu akibat pandemik Covid-19, namun pencapaian pada hari ini harus dilihat dari segi ruang lingkup yang luas.
”Kawasan Lembangan Sungai Nipah ini berkeluasan 3.2 kilometer persegi dan dengan siapnya RTB Taman Iping ini, ia diharapkan dapat mengelakkan penduduk di sekitar Lembangan Sungai Nipah ini daripada risiko banjir.

“Kerajaan negeri gembira dengan kemajuan yang dicapai hasil komitmen semua pihak yang bertungkus-lumus dalam memastikan projek tebatan banjir berimpak tinggi ini berjaya direalisasikan,” katanya.
Dalam pada itu, Kon Yeow berkata, kerajaan negeri melalui agensi pelaksana, Jabatan Pengairan dan Saliran (JPS) Pulau Pinang telah menyiapkan empat buah projek daripada keseluruhan lapan projek.
“Empat projek yang telah siap ini adalah RTB Parit 4, RTB Parit 5, RTB Mak Mandin dan terkini RTB Taman Iping,” ujarnya. -KOSMO! ONLINE


Suami isteri diberkas kes penipuan inap desa
Oleh MOHD AZLI ADLAN

9 Jun 2022, 2:03 pm
KUALA TERENGGANU – Sepasang suami isteri disyaki dalang kes penipuan inap desa tidak wujud di Jalan Pasir Panjang di sini pada minggu lalu telah berjaya ditahan polis malam tadi.
Lelaki berusia 27 tahun manakala isterinya berumur 26 tahun yang kedua-duanya merupakan penganggur telah diberkas dalam serbuan di sebuah rumah di Dungun pada pukul 10.30 malam.
Ketua Jabatan Siasatan Jenayah Komersial Terengganu, Superintendan M. Zambri Mahmud berkata, serbuan tersebut turut merampas telefon bimbit, kad sim, kad mikro dan kad pengeluaran wang automatik (ATM) milik suspek.
“Sebelum ini, polis telah menerima aduan daripada mangsa berhubung penipuan inap desa tidak wujud yang disyaki didalangi kedua-dua pasangan suami isteri itu pada 3 Jun lalu.
“Kedua-dua suspek telah ditahan reman selama empat hari sehingga 12 Jun ini (Ahad) bagi membantu siasatan mengikut Seksyen 420 Kanun Keseksaan,” katanya di sini hari ini.
Kosmo! hari ini melaporkan seorang mangsa yang merupakan pelancong mendakwa kerugian RM221.50 setelah inap desa yang ditempahnya daripada pasangan suami isteri itu sebenarnya tidak wujud.

Terdahulu, dia yang membuat pembayaran bagi tempahan sebuah inap desa yang dikatakan terletak di Jalan Pasir Panjang di sini kepada suspek menerusi pembankan online. – KOSMO! ONLINE


Amran dilantik KSU baharu Wisma Putra
Oleh AMREE AHMAD

9 Jun 2022, 1:47 pm
PUTRAJAYA – Ketua Setiausaha Negara, Tan Sri Mohd. Zuki Ali mengumumkan pelantikan Datuk Amran Mohamed Zin sebagai Ketua Setiausaha (KSU) Kementerian Luar Negeri yang baharu.
Menurut kenyataan di sini hari ini, pelantikan tersebut bagi menggantikan Tan Sri Muhammad Shahrul Ikram Yaakob yang telah pun tamat tempoh lantikan secara kontrak pada 31 Mei lalu.
“Pelantikan berkenaan berkuat kuasa pada 9 Jun 2022 dengan beliau sebelum itu merupakan Timbalan Ketua Setiausaha (Hubungan Dua Hala) di Kementerian Luar Negeri,” katanya.
Ujar beliau, Amran, 55, dilantik berdasarkan kelayakan dan pengalaman luas dalam bidang hubungan antarabangsa serta hal ehwal luar negeri menerusi karier perkhidmatan awamnya.
Beliau yang berkhidmat selama lebih 27 tahun, sebelum ini pernah bertugas sebagai Wakil Tetap Malaysia ke Pertubuhan Bangsa-Bangsa Bersatu (PBB) di pejabatnya di Geneva, Switzerland.
Kemudian, beliau dilantik pula sebagai Duta Besar Malaysia ke Turki bermula 2014 sehingga 2016 sebelum kembali ke Wisma Putra untuk memegang jawatan Timbalan Ketua Setiausaha.

“Saya percaya dengan pengalaman, pengetahuan dan kredibiliti yang dimilikinya, beliau mampu merealisasikan misi kementerian dalam penggubalan dasar luar negeri,” jelas Mohd. Zuki.
Malahan, beliau berkeyakinan penyandang baharu tersebut mampu dalam pelaksanaan polisi luar serta memajukan dan melindungi kepentingan Malaysia melalui diplomasi yang dinamik. – KOSMO! ONLINE


Russia disalahkan dalam krisis bekalan tenaga AS
Oleh KOSMO!

9 Jun 2022, 2:00 pm
WASHINGTON – Presiden Amerika Syarikat (AS), Joe Biden mengisytiharkan darurat bekalan tenaga di negara itu dengan menyalahkan Russia atas pelbagai krisis yang melanda Washington ketika ini, lapor laman berita RT, kelmarin.
Biden berkata, AS mungkin tidak dapat menjana tenaga elektrik yang mencukupi bagi memenuhi permintaan pengguna disebabkan konflik di Ukraine.
Beliau mengisytiharkan darurat tenaga pada Isnin lalu sambil menambah bahawa keselamatan negara dan kualiti hidup rakyat AS terancam oleh potensi kekurangan bekalan kuasa.
“Pelbagai faktor mengancam keupayaan AS untuk menyediakan penjanaan elektrik yang mencukupi untuk memenuhi permintaan penggunaan rakyat.
“Faktor-faktor ini termasuk gangguan pasaran tenaga yang disebabkan oleh pencerobohan Russia ke atas Ukraine dan kejadian cuaca ekstrem yang diburukkan lagi oleh perubahan iklim,” kata Biden.
Peningkatan kebergantungan kepada tenaga boleh diperbaharui telah dipersalahkan atas gangguan bekalan elektrik di negeri-negeri seperti California dan Texas.

Kuasa suria dan angin juga tidak menentu, lantas menyebabkan tempoh masa permintaan tinggi tidak mampu dipenuhi oleh penghasilan tenaga.
Dalam pada itu, Biden turut menyalahkan Russia atas peningkatan harga bahan api di AS dan lonjakan inflasi ke paras tertinggi dalam tempoh 40 tahun selain mengaitkan krisis makanan global berlaku akibat peperangan Rusia-Ukraine. – Agensi


Pearly-Thinaah ke suku akhir Indonesia Masters
Oleh MUHAMMAD ZUHAILY BADLISHAH

9 Jun 2022, 2:22 pm
PETALING JAYA – Beregu wanita negara, Pearly Tan-M. Thinaah bangkit daripada kekalahan untuk menewaskan pasangan Korea Selatan, Baek Ha Na-Lee Yu Lim pada pusingan kedua Indonesia Masters sebentar tadi.
Wakil negara di ranking ke-10 dunia itu tewas 21-23 dalam set pertama sebelum memenangi dua set berikutnya 21-17, 21-15 dalam aksi yang berlarutan selama satu jam 31 minit di Stadum Istora Senayan, Jakarta.
Kemenangan itu menyaksikan Pearly-Thinaah mara ke suku akhir kejohanan dan mengulangi pencapaian dilakukan mereka sewaktu edisi tahun lalu.
Ketika itu, Pearly-Thinaah kempunan untuk melangkah ke separuh akhir selepas tewas 14-21, 15-21 kepada beregu Jepun, Nami Matsuyama-Chiharu Shida.
“Kami sangat gembira dengan kemenangan ini tetapi masih banyak lagi perlu dilakukan dan fokus untuk perlawanan seterusnya esok,” kata Thinaah.
Di suku akhir esok, Pearly-Thinaah bakal berdepan pemenang antara pasangan Indonesia, Anisanaya Kamila-Az Zahra Ditya Ramadhani dan pilihan keempat kejohanan dari Thailand, Jongkolphan Kititharakul-Rawinda Prajongjai.

Sebagai rekod, Pearly-Thinaah sudah berjaya memenangi satu gelaran Super 300 tahun ini selepas menjuarai Terbuka Switzerland pada Mac lalu.
Sementara itu, hasrat beregu campuran, Hoo Pang Roon-Toh Ee Wei melangkah ke suku akhir tidak kesampaian selepas tewas 22-20, 5-21, 15-21 kepada beregu Hong Kong, Tang Chun Man-Tse Ying Suet. – KOSMO! ONLINE


Watak jahat, orang nak ludah, itu kepuasan – Lana Nodin
Oleh MOHD. HAIKAL ISA

9 Jun 2022, 2:00 pm
PETALING JAYA – Menjawab tohmahan segelintir pihak yang tidak mengerti tuntutan kerja seorang pelakon sehingga kadang-kadang terpaksa mendedahkan aurat, pelakon dan usahawan, Lana Nodin menegaskan khalayak perlu tahu membezakan antara lakonan dan dunia realiti.
Lana atau nama sebenarnya, Mazlina Hasan Nodin bagaimanapun cukup faham bahawa Malaysia sebagai sebuah negara majoriti rakyatnya Muslim mudah ‘tergugat’ atau triggered dengan sesuatu yang tidak lazim di mata mereka.
“Dulu saya selalu dikecam masa filem Remp-It. Kena faham, itu saya menjayakan atau melakonkan watak. Iyalah, kita negara Islam dan kebanyakan pelakon bangsanya Melayu Muslim.
“Apabila diberikan sesebuah naskhah itu, sebagai seorang pelakon, kita perlu melunaskannya sebaik mungkin.
“Pada masa sama, perlu juga berlandaskan garis panduan dikeluarkan Perbadanan Kemajuan Filem Nasional Malaysia (Finas).
“Kadang-kadang mana-mana penulis skrip dan pengarah, mereka buat drama atau filem, tapi tak tahu sama ada lepas atau sebaliknya untuk ditayangkan,” katanya kepada Kosmo! Online.

Lana, 42, ditemui pada sidang media jenama Festival beli belah, StarVendors bersempena Sambutan Minggu Usahawa Negara dan Kedah Raya Fest 2022 di ibu negara semalam.
Jelas pelakon filem Gol & Gincu itu lagi, terpulang kepada mana-mana pelakon tentang pemilihan wardrobe dan juga watak yang akan menyebabkan cemuhan dalam kalangan audiens.
“Kalau saya, pakai sahaja (apa disediakan) tapi terpulang kepada individu. Kalau rasa tak selesa dan sebelum dapat skrip, kita dah baca.
“Takkanlah episod ke-18, baru macam ‘hei aku tak nak buatlah’. Mengadalah kalau begitu.
“Misalnya, watak seorang penggoda. Bila kau goda, godalah betul-betul. Kalau goda sekerat sahaja baik tak payah berlakon.
“Kalau tiba-tiba macam tak nak pegang, tak selesa sedangkan produksi dah ‘brief’ awal-awal, tak payah cakap pengarah, saya sendiri yang akan ‘sound’ di set penggambaran,” ujarnya.
Terkenal sebagai seorang pelakon antagonis, Lana berkata, dia sanggup menerima kecaman dan kalau itu berlaku bermakna, lakonannya menjadi.
“Kalau saya dapat watak jahat dan nak ludah saya kat luar ke, bagi saya itu kepuasan sebagai seorang pelakon.
“Dapat menghidupkan sesuatu watak itu. Orang tak suka, lagi saya suka dan itulah kepuasan sebenar menjadi seorang pelakon. Maknanya, dah buat kerja dengan baik,” getusnya.
Terbaharu, Lana bakal menjayakan watak pengasas produk kecantikan dalam sebuah nakshah berjudul Pengantin Tak Jadi dan sanggup menempah baju sendiri.
“Pengasas kosmetik yang ‘over’ dan sudah tentu semua kena melebih-lebih termasuk baju. Jadi, saya cakap dengan produksi saya tempah baju sendiri.
“Saya tak selesa pakai baju yang ditaja sebab badan saya kecil. Takut tak kena dengan cita rasa saya,” katanya. – KOSMO! ONLINE


MPK minta lapor dakwaan rasuah ubah suai rumah
Oleh ISKANDAR SHAH MOHAMED

10 Jun 2022, 8:37 pm
KLANG – Majlis Perbandaran Klang (MPK) meminta seorang individu membuat laporan kepada pihak berkuasa mengenai dakwaan wujud unsur rasuah bagi pengubahsuaian sebuah rumah di daerah ini.
Pengarah Komunikasi Korporatnya, Norfiza Mahfiz berkata, permit ubah suai dan pelan lulus rumah itu dikeluarkan kepada perunding pada 2012.
Jelas beliau, ubah suai itu turut sudah mendapat persetujuan jiran di kawasan perumahan berkenaan.
“Aduan yang dikemukakan oleh pengadu selepas kelulusan diberi sudah diambil tindakan oleh MPK.
“Selain itu, perunding telah dilantik bagi mengenal pasti punca keretakan dan perakuan kekukuhan struktur tambahan rumah tersebut,” katanya dalam kenyataan hari ini.
Terdahulu, tular sebuah video berdurasi lebih tujuh minit bertajuk ‘MPK Rasuah, hancurkan rumah saya’ yang memaparkan seorang individu menunjukkan keadaan rumahnya yang mengalami kerosakan akibat pengubahsuaian rumah jirannya.

Tegas Norfiza, MPK mengalukan individu itu membuat laporan untuk melakukan siasatan ke atas mana-mana kakitangan yang disyaki.
“Kami sememangnya sentiasa menjunjung tinggi prinsip ketelusan dan integriti.
“MPK juga tidak akan berkompromi dalam isu melibatkan rasuah dan salah guna kuasa,” ujarnya.
Tambah beliau, pihaknya tidak akan teragak-agak memfailkan tindakan undang-undang ke atas individu yang mengeluarkan kenyataan berbaur fitnah seumpama itu.
“Ia terutama melibatkan pengurusan tertinggi, pegawai dan kakitangan MPK terutama tuduhan rasuah atau salah laku moral lain,” katanya. – KOSMO! ONLINE


KL Wildcats pamer taring benam Perak Phoenix
Oleh MUHAMMAD HELMEE RAMLI

10 Jun 2022, 10:28 pm
KUALA LUMPUR – Kuala Lumpur (KL) Wildcats meneruskan aksi tanpa kalah dalam saingan Sooka Netball Super League (NSL) 2022 selepas membenam cabaran Perak Phoenix 61-30 di Stadium Juara, Bukit Kiara sebentar tadi.
Pada perlawanan tersebut, KL yang turun sebagai pasukan pilihan bermula garang apabila melancarkan serangan demi serangan ke arah kubu pertahanan perak dan berjaya mendahului 13-8.
KL yang diketuai duo serangan, Nordiyanah Noor Sabadinee dan Puteri Intan Balqis Ahmad Zulkefli terus ‘mengganas’ pada suku masa kedua apabila menambah jaringan bagi menjarakkan diri 35-16 daripada skuad kendalian Almastara Mohd. Hasim.
“Strategi malam ini memang jurulatih mahu kami bermain dengan tempo tinggi, oleh itu secara automatik kami akan patahkan serangan pasukan lawan dan lancar serangan balas ke arah kubu pertahanan mereka.
“Memang ada beberapa pertukaran pemain dan perubahan posisi dilakukan tetapi ia adalah percaturan jurulatih. Bagaimanapun, ia tidak mendatangkan masalah kerana setiap pemain KL sekurang-kurangnya boleh bermain tiga posisi,” kata pemain pertahanan KL, Nur Amisya Khairuddin.
Memasuki suku masa ketiga, kedua-dua pasukan melakukan beberapa pertukaran pemain, namun tempo permainan tetap tidak berubah apabila masing-masing terus berbalas serangan dan mencipta jaringan.

Perak juga dilihat beberapa kali memberi tekanan kepada barisan pertahanan KL dan cuba merapatkan jurang mata, namun terpaksa akur apabila masih jauh ketinggalan 24-44 sebaik sahaja suku masa ketiga berakhir.
Pada suku masa keempat, nafsu menyerang KL sukar lagi dibendung apabila mereka meneruskan aksi agresif sebelum memastikan kemenangan muktamad 61-30 untuk terus selesa berada dalam kelompok empat pasukan teratas.-KOSMO! ONLINE


Kajian dakwa pendek usia jika guna telefon terlalu lama
Oleh KOSMO!

10 Jun 2022, 8:30 pm
NOVATO, CALIFORNIA – Satu kajian baharu mendapati bahawa penggunaan telefon pintar selama berjam-jam boleh memendekkan jangka hayat manusia, lapor laman berita Wion News semalam.
Laporan media mengenainya memetik pakar-pakar di Institut Penyelidikan Buck Mengenai Penuaan di California, Amerika Syarikat menjelaskan bahawa aktiviti berkenaan juga boleh merosakkan mata dan memberi kesan kepada proses badan yang lain.
Pendedahan mata terhadap cahaya daripada skrin telefon pintar didapati boleh mengganggu kitaran tidur di samping memburukkan lagi penyakit kronik, kata pasukan penyelidik.
Sistem pertahanan mata adalah kuat berbanding organ lain memandangkan ia sentiasa terdedah kepada persekitaran luar.
Apabila sistem pertahanannya menjadi terlalu aktif disebabkan oleh pendedahan kepada cahaya melalui telefon pintar pada setiap hari, ia boleh mengganggu proses dalaman badan dan membahayakan organ lain.
“Merenung pada skrin komputer dan telefon pintar menyebabkan kita terdedah kepada pencemaran cahaya, malah keadaan tersebut  sangat mengganggu kitaran biologi.

“Ia merosakkan perlindungan untuk mata serta memberi kesan terhadap penglihatan, merosakkan seluruh badan dan otak,” kata seorang profesor dan pakar pemakanan dari Institut Buck, Dr. Pankaj Kapahi. – Agensi


Remaja lelaki mati lemas di Sungai Lagong
Oleh NOR AZIAH MAT NOH

10 Jun 2022, 8:13 pm
GOMBAK – Kegembiraan sekumpulan remaja mandi sungai bertukar tragedi apabila seorang remaja lelaki maut akibat lemas dalam kejadian di Sungai Lagong, di sini petang tadi.
Pengarah Bomba Selangor, Norazam Khamis berkata, pihaknya menerima panggilan berhubung kejadian pada pukul 2.25 petang.
“Seramai lapan anggota dari Balai Bomba dan Penyelamat (BBP) Selayang bersama sebuah jentera dikejarkan ke tempat kejadian.
“Setibanya di lokasi, bomba mendapati seorang remaja lelaki berusia 17 tahun telah lemas ketika mandi bersama empat rakan di sungai berkenaan,” katanya dalam kenyataan di sini hari ini.
Mengulas lanjut, bomba telah menjalankan operasi mencari dan menyelamat selama satu jam sebelum berjaya menemui mangsa dalam keadaan tidak sedarkan diri.
Jelasnya, pegawai perubatan di lokasi kejadian mengesahkan mangsa telah meninggal dunia sebelum diserahkan kepada polis untuk tindakan selanjutnya. – KOSMO! ONLINE


Johor Jewels tewaskan Negeri Sembilan Venom
Oleh MUHAMMAD HELMEE RAMLI

10 Jun 2022, 11:38 pm
KUALA LUMPUR – Johor Jewels membuktikan status mereka sebagai pasukan pilihan pada saingan Sooka Netball Super League (NSL) 2022 selepas mencatat kemenangan 62-26 ke atas Negeri Sembilan Venom sebentar tadi.
Pada perlawanan yang berlangsung di Stadium Juara, Bukit Kiara itu, Johor Jewels yang diperkuatkan ramai pemain berpengalaman menguasai sepenuhnya permainan menerusi gerakan-gerakan berbahaya daripada duo tengah, Pow Mei Foong dan Nurfariha Abdul Razak.
Bagaimanapun, Negeri Sembilan juga tidak kurang hebatnya apabila beberapa kali memberi tekanan kepada barisan pertahanan Johor yang diketuai pemain import dari Sri Lanka, Gayani Samanthika.
“Saya sangat berpuas hati dengan kemenangan yang dilakar pada hari ini, dengan momentum sekarang, saya harap kami boleh tampilkan aksi terbaik dalam setiap perlawanan musim ini.
“Memang Johor ada rasa tekanan dalam perlawanan itu tadi kerana ada kadang-kadang kita seolah-olah tidak tahu apa perlu dilakukan. Bagaimanapun, semua pemain fokus terhadap tanggungjawab masing-masing,” kata Nurfariha selepas tamat perlawanan.
Johor nyata berada dalam kelas tersendiri pada perlawanan itu apabila mula menjarakkan diri dengan agak jauh pada suku masa kedua selepas mendahului permainan dengan kedudukan 27-13.

Sentuhan goal shooter (GS) Johor, An Najwa Azizan juga amat ditagih oleh pasukan itu apabila jaringan-jaringan yang dilakukan berjaya membantu skuad kendalian Fazira Mesnan selesa mendahului 45-19 pada suku masa ketiga.
Bersambung suku masa keempat, johor masih belum mengendurkan asakan apabila terus melancarkan serangan bertali arus dan tidak menunjukkan belas kasihan dengan menambah jaringan demi jaringan sebelum menang bergaya 62-26.- KOSMO! ONLINE


Pahang Tulips kekal rentak positif NSL 2022
Oleh MUHAMMAD HELMEE RAMLI

10 Jun 2022, 8:02 pm
KUALA LUMPUR – Pahang Tulips terus menampilkan aksi konsisten dalam saingan Sooka Netball Super League (NSL) 2022 selepas mencatat kemenangan 71-54 ke atas Kedah Sunshine sebentar tadi.
Pada perlawanan yang berlangsung di Stadium Juara, Bukit Kiara itu, permainan berlangsung dengan agak seimbang apabila kedua-dua pasukan menampilkan aksi menyerang dengan Pahang mendahului 20-14.
Bagaimanapun, Kedah seolah-olah mendapat semangat baharu pada suku masa kedua apabila sedaya upaya mengejar dan menyamakan kedudukan 30-30 sebelum kembali berada di belakang 31-34.
Gandingan goal shooter (GS), Norashikin Kamal Zaman dan goal attack (GA), Siti Maisarah Affandi berjaya membantu Pahang mengucar-kacirkan kubu pertahanan Kedah sepanjang perlawanan tersebut.
“Sebenarnya, sebelum datang tadi anak saya ada berdepan alergi, jadi agak kelam kabut ke stadium sehingga terganggu permainan ketika masuk di suku masa kedua. Ketika itu, saya teringat mengenai anak.
“Bagaimanapun, masuk suku masa ketiga barulah saya dapat fokus sepenuhnya kepada permainan dan bermain seperti biasa. Saya gembira kerana pasukan kami boleh dikatakan agak mantap,” kata Norashikin sebaik tamat perlawanan.

Pada suku masa keempat, perlawanan jelas dikuasai sepenuhnya oleh Pahang apabila menambah jaringan demi jaringan, sekali gus melenyapkan semangat juang Kedah untuk melakar kebangkitan.
Menjelang perlawanan seterusnya Ahad ini, Pahang dijadualkan bertemu Perak Phoenix sementara Kedah akan membuat perhitungan dengan Kuala Lumpur (KL) Wildcats.- KOSMO! ONLINE


Harga petrol melambung di Eropah
Oleh KOSMO!

10 Jun 2022, 9:30 pm
LONDON – Harga petrol dan diesel di Britain dilaporkan terus melonjak termasuk di negara-negara Eropah rentetan pencerobohan Russia ke atas Ukraine, lapor laman berita Wion News semalam.
Kelab Automobil Diraja Britain (RAC) menggelar perkara tersebut sebagai ‘hari yang benar-benar gelap’.
Kerajaan pimpinan Perdana Menteri Boris Johnson berkata, lonjakan berlaku terutamanya disebabkan oleh pandemik Covid-19 dan perang di Ukraine.
RAC telah meminta kerajaan Britain untuk mengurangkan cukai jualan ke atas petrol dan diesel. Satu liter petrol kini berharga £1.82 (RM10.00) dan diesel pula £1.88 (RM10.33).
Keadaan bertambah buruk selepas Presiden Vladimir Putin mengisytiharkan perang ke atas Ukraine pada Februari lalu dengan negara-negara Barat memboikot minyak Russia.
Amerika Syarikat (AS) telah mengumumkan larangan penuh ke atas import minyak Russia ketika Britain dan Kesatuan Eropah (EU) berusaha menamatkan pergantungan kepada bekalan tenaga Moscow.

 Di tengah-tengah kenaikan mendadak harga petrol itu, inflasi Britain mencecah paras tertinggi dalam 30 tahun pada bulan lepas. – Agensi


Wanita berusia 100 tahun perbaharui lesen memandu
Oleh KOSMO!

10 Jun 2022, 9:00 pm
ROM – Seorang wanita di Itali memperbaharui lesen memandunya pada usia 100 tahun dan menjadi orang ketiga di negara itu dalam julat umur tersebut yang disahkan berupaya untuk memandu kenderaan, lapor akhbar The Guardian.
Candida Uderzo diberi lesen baharu selepas lulus ujian mata di sebuah sekolah memandu di wilayah Vicenza.
Wanita berusia 100 tahun itu berkata, dia suka berdikari dan tidak mahu memberi tekanan kepada anak lelakinya untuk membawanya ke mana-mana tempat.
“Pembaharuan lesen ini membuatkan saya gembira dan lebih bebas. Saya bernasib baik kerana masih sihat pada usia 100 tahun.
“Saya tidak pernah mengambil ubat, hanya pil tidur sekali-sekala,” kata Uderzo kepada akhbar Corriere della Sera.
Uderzo berkata, penglihatannya sangat baik sehingga dia boleh membaca akhbar tanpa memerlukan kaca mata.

Populasi penduduk dalam lingkungan usia 100 tahun di Itali adalah tertinggi di Eropah dan bilangan orang yang mencapai usia tersebut terus meningkat.
Menurut data yang dikeluarkan pada awal Mei lalu oleh agensi statistik kebangsaan, Istat, Itali adalah negara kepada 20,456 penduduk berumur dalam lingkungan seratus tahun, meningkat daripada 14,456 pada 2019.
Bagaimanapun, tidak dijelaskan bilangan orang dari lingkungan umur tersebut yang masih berupaya memandu.
Lesen untuk penduduk berusia 80-an ke atas akan diperbaharui setiap dua tahun dengan pemandu perlu menyediakan sijil perubatan untuk memastikan mereka sihat dari segi mental dan fizikal. – Agensi


Lee Zii Jia terkandas pada suku akhir Indonesia Masters
Oleh MUHAMMAD RIDUAN MOHD HANAFIAH

10 Jun 2022, 8:22 pm
IMPIAN jaguh perseorangan lelaki negara, Lee Zii Jia untuk mara ke peringkat separuh akhir Indonesia Masters lebur selepas tersingkir di tangan pemain Indonesia, Anthony Sinisuka Ginting sebentar tadi.
Pemain nombor lima dunia yang dilihat bertekad untuk mencari gelaran ketiga berturut-turut turun dengan permainan terbaik apabila memenangi set pertama 21-18.
Bagaimanapun, pada set kedua, Ginting memanfaatkan peluang beraksi di laman sendiri sebelum bangkit mencari kemenangan dengan keputusan 18-21, 21-16, 21-15 dalam aksi yang berlangsung selama 69 minit.
Keputusan itu menyaksikan Ginting melebarkan rekod kemenangan ke atas Zii Jia apabila dia kini menang lima daripada enam pertemuan.
Hasil kemenangan itu, jaguh Indonesia tersebut akan bertemu sama ada pemain nombor satu dunia dari Denmark, Viktor Axelsen atau pemain Hong Kong, Ng Ka Long bagi merebut tiket ke pentas final, esok.
Sementara itu, beregu lelaki negara, Aaron Chia-Soh Wooi Yik turut kandas di suku akhir selepas tewas di tangan pasangan China, Liang Wei Keng-Wang Chang 21-16, 13-21, 17-21.

Nasib sama turut dialami beregu lelaki negara, Goh Sze Fei-Nur Izzuddin selepas tumbang di tangan beregu Indonesia, Marcus Fernaldi Gideon-Kevin Sanjaya Sukamuljo 10-21, 21-11, 21-18. – KOSMO! ONLINE


Gurauan rogol: Jabatan Peguam Negara mohon tidak wakili guru disaman balas Ain Husniza
Oleh NUZULSHAM SHAMSUDDIN

10 Jun 2022, 8:08 pm
SHAH ALAM – Jabatan Peguam Negara (AGC) hari ini memfailkan permohonan untuk menarik diri mewakili guru yang disaman balas oleh pelajar, Ain Husniza Saiful Nizam berhubung gurauan isu merogol.
Permohonan untuk menarik diri daripada mewakili Khairul Nizam Sanuddin, 44, difailkan di Mahkamah Sesyen Klang (Bahagian Sivil). Permohonan itu turut disertakan dengan afidavit sokongan yang diikrarkan oleh Peguam Persekutuan Muhairi Mohamed Noh.
Berdasarkan afidavit sokongan, permohonan tersebut dibuat kerana Khairul Nizam masih lagi diwakili peguamnya dan wujud pertindihan dalam perwakilan.
“Permohonan ini tidak menimbulkan sebarang prejudis terhadap mana-mana pihak dalam tindakan ini,” kata afidavit sokongan itu.
Sebelum ini, pada 4 Mac lalu, Ain Husnina atau nama sebenarnya Nurain Husniza ,18 dan bapanya, Saiful Nizam Ab. Wahab ,43, yang disaman guru itu memfailkan tuntutan balas  dengan menamakan bekas gurunya, Khairul Nizam Sanudin, pengetua Sekolah Menengah Kebangsaan Puncak Alam (SMKPA), Sarimah Mohammed Nor dan Pengarah Jabatan Pendidikan Negeri Selangor, Anismah M. Noh masing-masing sebagai defendan pertama pertama hingga ketiga.
Turut dinamakan sebagai defendan ialah Menteri Pendidikan, Datuk Dr. Radzi Jidin dan kerajaan Malaysia yang merupakan defendan keempat dan kelima.

Ain Husniza dan bapanya selaku mendakwa menyatakan guru terbabit, Khairul Nizam telah memulakan pembelajaran bertajuk ‘Serangan Seksual Dan Kelakuan Aksi Seksual, Katakan Tidak Kepada Gangguan Seksual, Punca dan Kesan Gangguan Seksual’ kepada kesemua pelajar kelas 5 Fitrah sekolah berkenaan.
Menurut plaintif pertama (Ain Husniza) ia merupakan kali pertama kelas pendidikan kesihatan reproduktif dan sosial (PEERS) diajar dengan mencampurkan kehadiran pelajar lelaki dan perempuan sedangkan kelas tersebut sebelum ini diasingkan mengikut jantina pelajar dan guru yang mengajar adalah dari jantina yang sama.
“Defendan pertama memulakan sesi pelajaran tersebut dengan memperkenalkan pelbagai bentuk gangguan seksual dan kemudiannya, Defendan Pertama dengan sengaja telah mengungkapkan beberapa pernyataan yang tidak sopan dan jenaka-jenaka lucah,” kata plaintif.
Sebelum itu pada April tahun lalu, Khairul Nizam selaku plaintif memfailkan saman dengan menamakan Nurain Husniza dan bapa remaja itu Saiful Nizam masing-masing sebagai defendan pertama dan kedua.
Menurut pernyataan tuntutan plaintif yang mengajar subjek Pendidikan Jasmani dan Pendidikan Kesihatan (PJK) di SMKPA di sini telah menyentuh sub-topik “Amang Seksual dan Tingkah Laku Amang Seksual, Katakan Tidak Kepada Amang Seksual, Kesan dan Akibat Amang Seksual” yang terkandung di bawah tajuk PEERS.
Plaintif menafikan ada membuat lawak lucah atau lawak berkenaan rogol sepanjang sesi pembelajaran PJPK tersebut serta tiada galakan kepada perlakuan rogol malah ianya adalah komunikasi dalam konteks pembelajaran semata-mata untuk pemahaman dan pengajaran.
Plaintif sepanjang sesi pembelajaran itu turut mendakwa dia telah menekankan kesan dan akibat gangguan seksual kepada pemangsa dan mangsa. – KOSMO! ONLINE


Fadlun dilantik Presiden Perbadanan Putrajaya yang baharu
Oleh SITI A'ISYAH SUKAIMI

10 Jun 2022, 7:33 pm
PUTRAJAYA – Datuk Fadlun Mak Ujud dilantik sebagai Presiden Perbadanan Putrajaya (PPj) untuk tempoh dua tahun berkuat kuasa 1 Jun lalu.
Menteri Wilayah Persekutuan, Datuk Seri Shahidan Kassim berkata, pelantikan beliau bagi menggantikan Datuk Muhammad Azmi Mohd. Zain yang dinaikkan pangkat sebagai Ketua Pengarah Tanah dan Galian Persekutuan bermula 15 Disember tahun lalu.
Katanya, pelantikan Fadlun sebagai Presiden merangkap Pengerusi PPj yang ketujuh selaras dengan perenggan 5(1)(a) Akta Perbadanan Putrajaya 1995 [Akta 536].
“Beliau berusia 55 tahun berkelulusan Ijazah Sarjana Muda Perancangan Bandar dan Desa dari Universiti Teknologi Malaysia (UTM) serta berpengalaman 27 tahun sebagai penjawat awam khususnya di pihak berkuasa tempatan (PBT) dengan 22 tahun perkhidmatan di PPj.
“Selain itu, beliau memulakan kerjaya di PPj sebagai Pegawai Perancang Bandar dan Desa pada Mac 2000, manakala jawatan terakhir beliau sebelum dilantik untuk menyandang jawatan baharu ini adalah Naib Presiden Kanan (Perkhidmatan Korporat) PPj,” katanya dalam kenyataan di sini hari ini.
Shahidan berkata, tempoh perkhidmatan di PPj memberi kelebihan kepada Fadlun mengemudi perbadanan tersebut di atas kapasiti pengetahuan dan kemahiran yang luas, selain pengalaman berkaitan pengurusan bandar raya serta dasar-dasar perancangan di Wilayah Persekutuan Putrajaya.

“Saya percaya dengan pengalaman serta daya kepimpinan dan kredibiliti yang dimiliki beliau berupaya memperkasakan lagi tadbir urus dan menerajui Perbadanan Putrajaya untuk terus cemerlang ke arah mencapai Putrajaya Bandaraya Pentadbiran Mampan Bertaraf Dunia,” katanya.
Ujarnya lagi, beliau turut berterima kasih atas sumbangan, kecemerlangan serta khidmat bakti Muhammad Azmi sepanjang tempoh beliau berkhidmat sebagai Presiden merangkap Pengerusi PPj sejak 1 Okt 2020 hingga 15 Disember lalu. -KOSMO! ONLINE


Hantar guru ke perkampungan Orang Asli atasi keciciran pelajar
Oleh AZIZAH SHAFIEI

10 Jun 2022, 7:10 pm
BERA – Perdana Menteri, Datuk Seri Ismail Sabri Yaakob berkata, kerajaan mempertimbang menghantar guru ke perkampungan Orang Asli dalam usaha mengatasi masalah keciciran pelajar sekolah rendah dalam kalangan masyarakat itu.
Beliau berkata, usaha menghantar guru untuk mengajar di perkampungan Orang Asli itu sedang dikaji pihak terbabit termasuk oleh Kementerian Pembangunan Luar Bandar dan Kementerian Pendidikan sebelum dilaksanakan.
“Setakat ini saya tidak tahu jumlah keciciran dalam pendidikan awal dan sekolah rendah, tetapi yang pasti jumlah itu sudah berkurangan yang penting hampir tiada yang tidak hantar anak ke sekolah.
“Malah pendidikan awal kanak-kanak pun kita telah naik taraf, walaupun dasar Tabika Kemas perlu 20 orang ke atas, tetapi kalau membabitkan masyarakat Orang Asli, 10 orang pun kita buka. Yang penting akses kepada pendidikan awal itu dapat diberikan kepada seluruh masyarakat Orang Asli,” katanya.
Beliau berkata demikian pada sidang media selepas merasmikan Perhimpunan Agung Tahunan Kali Ke-23 dan Pemilihan Ahli Majlis Tertinggi Persatuan Orang Asli Semenanjung Malaysia (POASM) di sini hari ini.
Ismail Sabri berkata, konsep Satu Guru Satu Sekolah adalah signifikan bagi memastikan tiada atau sifar keciciran pendidikan dalam pendidikan awal anak-anak Orang Asli.

“Selalunya keciciran ini disebabkan kampung mereka jauh dari sekolah dan terpaksa tinggal di asrama pada usia tujuh tahun, tetapi mereka tidak mampu berjauhan dengan keluarga. Kes seperti ini mungkin ada, tetapi saya tidak pasti peratusannya.
“Bagaimanapun, kemasukan ke sekolah menengah masih membimbangkan memandangkan tiada sekolah menengah yang dibina di perkampungan Orang Asli. Namun, bagi sekolah-sekolah tertentu kita ada menyediakan asrama,” jelasnya.
Ujarnya bagi mengatasi masalah itu, kerajaan masih mencari formula yang sesuai untuk memastikan anak-anak Orang Asli ini tidak ketinggalan dalam pendidikan dan meminta semua Tok Batin memberi kerjasama untuk menerangkan kepentingan pendidikan kepada masyarakat Orang Asli. – KOSMO! ONLINE


Sajat tayang badan di TikTok
Oleh KOSMO!

10 Jun 2022, 7:08 pm
PETALING JAYA- Tindakan usahawan kontroversi, Muhammad Sajjad Kamaruz Zaman atau lebih dikenali sebagai Sajat menayang badannya di aplikasi TikTok menimbulkan rasa kurang senang kaum wanita.
Menerusi video tersebut, Sajat yang kini berada di Australia hanya mengenakan pakaian seakan bikini, sekali gus menampakkan keseluruhan badannya.
Sajat menjelaskan, dia mahu menggelapkan kulitnya dengan menggunakan satu produk khas dan hasilnya dapat dilihat selepas proses itu selesai.
“Saya sangat gembira, ‘self tanning’, saya sangat teruja,” katanya ringkas.
Sementara itu, rata-rata pengguna TikTok khususnya kaum wanita merasa kurang senang dengan video itu berikutan dilihat sebagai tidak menjaga maruah mereka.
Sebelum ini, nama Sajat sering meniti di bibir netizen selepas usahawan itu sering mencipta pelbagai kontroversi termasuk pengakuan telah menukar jantinanya kepada wanita secara sah di Australia. – KOSMO! ONLINE


Pakistan haramkan majlis perkahwinan selepas pukul 10 malam
Oleh KOSMO!

10 Jun 2022, 7:30 pm
ISLAMABAD – Kerajaan Pakistan memutuskan untuk melarang majlis perkahwinan diadakan selepas pukul 10 malam, manakala pasar-pasar di seluruh negara perlu ditutup pada pukul 8.30 malam, lapor laman berita Wion News semalam.
Arahan itu dikuatkuasakan kelmarin dalam usaha untuk menjimatkan tenaga negara, lapor saluran televisyen Geo News.
Pakistan yang menghadapi krisis tenaga telah melaksanakan pelbagai langkah untuk mengurangkan penggunaan tenaga elektrik.
Krisis tenaga yang turut menjejaskan ekonomi Pakistan itu memaksa Majlis Ekonomi Negara (NEC) mengarahkan penutupan pasar di seluruh negara pada pukul 8.30 malam.
Keputusan itu diambil dalam mesyuarat yang dipengerusikan oleh Perdana Menteri, Shehbaz Sharif dan dihadiri oleh semua ketua menteri  wilayah kecuali Ketua Menteri Khyber Pakhtunkhwa yang diarahkan untuk menangani krisis tenaga itu.
Kenyataan mengenai arahan tersebut menambah, ketua menteri Sindh, Punjab dan Balochistan telah meminta masa dua hari untuk berunding dengan persatuan peniaga tetapi bersetuju dengan langkah itu.

Menteri Tenaga, Khurrum Dastagir dalam kenyataan kepada akhbar berkata, penutupan awal pasar dan aturan bekerja dari rumah boleh menjimatkan tenaga elektrik.
“Elektrik yang dihasilkan di negara ini (Pakistan) adalah 22,000 megawatt (MW) dan keperluannya adalah 26,000MW,” kata menteri iu sambil menambah, terdapat kekurangan bekalan sebanyak 4,000MW di negara itu. -Agensi


Kongres Nasional Ke-16 PKR dipinda 16-17 Julai
Oleh MOHD RASDAN AHMAD

10 Jun 2022, 7:57 pm
PETALING JAYA – Kongres Nasional Ke-16 PKR yang dijadualkan pada 25 Jun ini telah dipinda kepada tarikh baharu iaitu pada 16 hingga 17 Julai nanti.
Setiausaha Agong PKR, Datuk Seri Saifuddin Nasution Ismail berkata, tarikh baharu itu dipilih setelah Majlis Pimpinan Pusat (MPP) PKR meneliti beberapa dapatan.
“MPP telah meneliti beberapa dapatan dan syor yang dibentang Jawatankuasa Pemilihan Parti (JPP) berhubung proses aduan terutama bagi Pemilihan PKR 2022.
“Setelah meneliti dan memberi pertimbangan kepada pembentangan JPP, mengambil kira tempoh masa yang diperlukan untuk JPP mengurus dan menyelesaikan beberapa perkara yang telah dibangkitkan,” ujarnya melalui satu kenyataan sebentar tadi.
Tambahnya lagi, keputusan tersebut juga dilakukan bagi memberi masa yang mencukupi kepada kepimpinan Cabang yang baharu untuk membuat beberapa pelantikan.
“MPP telah memutuskan bahawa tarikh baharu bagi Kongres Nasional ke-16 ialah pada 16-17 Julai 2022 di Ideal Convention Centre (IDCC), Shah Alam, Selangor.

“Kongres Angkatan Muda PKR Pusat serta Kongres Wanita PKR Pusat pula akan diadakan serentak pada 15 Julai 2022 juga dilakukan di lokasi sama, ” jelasnya. – KOSMO! ONLINE.


Rambut wanita ditarik ungka ketika cuba berswafoto
Oleh KOSMO!

10 Jun 2022, 8:00 pm
JAKARTA – Sebuah klip video yang tular di media sosial Indonesia memaparkan senario rambut seorang wanita ditarik oleh seekor ungka ketika dia cuba berswafoto, lapor laman berita Suara.com.
Video itu dimuat naik dalam akaun Instagram @fakta.indo.
Rakaman itu memaparkan seorang wanita berbaju merah dan putih berjalan bersendirian di sebuah zoo.
Dia kemudian berjalan ke arah kurungan seekor ungka berwarna hitam.
Wanita itu berdiri di hadapan kurungan itu lalu mengangkat telefonnya untuk berswafoto.
Namun, ungka bergerak menghampiri wanita itu lalu menarik rambutnya.

“Cerita lama berulang kembali,” demikian kapsyen pada video berkenaan.
Perakam video berkenaan yang pada awalnya ketawa kemudian panik melihat wanita itu berada dalam kesakitan.
Video berkenaan mendapat perhatian netizen di ruangan komen.
“Orang yang merakam video lebih panik,” tulis seorang netizen.
“Dan ia berlaku sekali lagi, kisah lama berulang kembali,” komen netizen lain.
Sebelum ini, seorang lelaki ditarik oleh seekor orang utan semasa menghampiri kurungan haiwan tersebut. – Agensi


15 pekerja rakyat Malaysia terlibat kemalangan bas di Jeddah
Oleh AMREE AHMAD

10 Jun 2022, 7:39 pm
PUTRAJAYA – Kementerian Luar mengesahkan seramai 15 rakyat Malaysia terlibat dalam insiden kemalangan jalan raya di Muzdalifah dekat Mekah, Arab Saudi semalam.
Menurut kenyataan Wisma Putra, kesemua mereka merupakan pekerja sebuah syarikat pembinaan yang terlibat dalam projek landasan dan perkhidmatan kereta api di Tanah Suci.
“Susulan nahas melibatkan bas pekerja yang terbabas itu, kesemua mangsa telah dibawa ke Hospital An Nur dan Hospital Raja Faisal di Mekah bagi mendapatkan rawatan.
“Dua daripada mangsa mengalami kecederaan serius patah tulang bahu dan tengkuk, manakala selebihnya menerima rawatan sebagai pesakit luar,” kata kenyataan itu hari ini.
Mangsa terbabit telah dibenarkan pulang selepas mendapatkan rawatan dan siasatan lanjut sedang dilakukan oleh pihak berkuasa Arab Saudi berhubung insiden kemalangan tersebut.
Wisma Putra menambah, pihak Konsulat Jeneral Malaysia di Jeddah akan terus memantau perkembangan mereka serta bersedia menghulurkan bantuan konsular yang sewajarnya.

Pada masa yang sama, pihak kementerian berkenaan mendoakan agar kesemua mangsa terbabit akan kembali pulih dengan seberapa segera.- KOSMO! ONLINE


27 PATI dicekup sembunyi dalam semak
Oleh ISKANDAR SHAH MOHAMED

10 Jun 2022, 7:51 pm
KUALA LANGAT – Cubaan 27 pendatang asing tanpa izin (PATI) bersembunyi di kawasan semak berdekatan sebuah sekolah gagal apabila dicekup pihak berkuasa di Ladang Gadong, Tanjung Sepat di sini, hari ini.
Kesemua 21 lelaki dan enam wanita warga asing berusia 15 hingga 63 tahun ditahan pukul 4.30 petang.
Pegawai Pemerintah Batalion 4, Superintendan Rizal Mohamed berkata, helah persembunyian dilakukan PATI dipercayai baru tiba di negara ini dengan menaiki bot diketahui menerusi pemantauan pihaknya bersama Unit Dron Polis Diraja Malaysia (PDRM) dan Jabatan Sukarelawan Malaysia (Rela) di sekitar kawasan berkenaan.
“Pemeriksaan mendapati 27 individu berkenaan gagal mengemukakan sebarang dokumen perjalanan sah. Mereka dipercayai memasuki negara ini melalui laluan tidak diwartakan iaitu jalan laut dengan menggunakan bot,” katanya dalam kenyataan hari ini.
Tambah Rizal, kesemua PATI itu dibawa ke Ibu Pejabat Polis Daerah (IPD) Kuala Langat untuk tindakan lanjut.
“Kes berkenaan diklasifikasikan mengikut Akta Imigresen 1959/63,” katanya. – KOSMO! ONLINE


Cemas anak dilarikan bersama kereta
Oleh ABDUL RASHID ABDUL RAHMAN

10 Jun 2022, 7:20 pm
KUANTAN – Gara-gara meninggalkan anak dalam kereta, seorang wanita mengalami detik mencemaskan apabila anak lelakinya berusia sembilan tahun dilarikan bersama keretanya di Felda Lepar Hilir Satu di sini hari ini.
Difahamkan dalam kejadian berkenaan, wanita berusia 34 tahun itu meninggalkan anak lelakinya dalam kenderaan jenis Perodua Alza yang masih belum dimatikan enjin sebelum memasuki rumah jirannya kira-kira lima minit.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, suspek yang mendapati kenderaannya hilang apabila keluar daripada rumah rakannya telah dibantu seorang saksi untuk mengejar suspek menaiki kenderaan lain.
“Semasa mengejar suspek pengadu melihat suspek memberhentikan kereta dan anak pengadu keluar dari kereta dan suspek terus melarikan kereta pengadu.
“Pengadu terus mengejar anaknya dan semasa tiba di kawasan Maran suspek berjaya ditahan oleh peronda polis dan dibawa ke Balai Polis Maran,” katanya di sini hari ini.
Menurut Wan Mohd Zahari, suspek yang berumur 35 tahun ditahan untuk membantu siasatan di bawah Seksyen 379 A Kanun Keseksaan.

Katanya, siasatan awal mendapati suspek mempunyai rekod jenayah lampau di bawah Seksyen 15 (1) Akta Dadah Berbahaya. – KOSMO! ONLINE


Enam beradik mangsa pemandu mabuk terima penakat RM2,816.14
Oleh DIYANATUL ATIQAH ZAKARYA

10 Jun 2022, 7:45 pm
MELAKA – Enam beradik yang menjadi yatim piatu dalam sekelip mata selepas kedua ibu bapa mereka maut dirempuh pemandu mabuk di Jasin pada Isnin lalu akan menerima pencen penakat berjumlah RM2,816.14 pada setiap bulan.
Pengerusi Jawatankuasa Tenaga Kerja Negeri, Ngwe Hee Sem berkata, semakan Pertubuhan Keselamatan Sosial (Perkeso) mendapati kedua-dua mangsa iaitu Ezuddin Mohammad, 50, dan isterinya, Surayah Muhamat, 48, merupakan pencarum menerusi majikan sama di sebuah kilang di Ayer Keroh.
Katanya, waris mangsa iaitu anak-anaknya layak menerima pencen penakat berjumlah RM2,816.14 dan faedah pengurusan mayat berjumlah RM4,000 yang diberikan secara sekali bayar (one-off).
“Waris iaitu anak-anak mangsa layak menerima pencen penakat berjumlah RM1,519.38 daripada caruman arwah bapa dan RM1,298 bagi kelayakan si ibu.
“Hari ini kita juga sampaikan faedah pengurusan mayat berjumlah RM4,000 kepada anak-anak mangsa,” katanya ketika ditemui di rumah keluarga mangsa di Tambak Bugis, di sini, hari ini.
Ujarnya, pihaknya berharap faedah disampaikan itu sedikit sebanyak dapat membantu keenam-enam beradik itu menguruskan kehidupan, termasuk empat daripadanya yang masih bersekolah.

“Kejadian yang menimpa keluarga ini amat memilukan dan pihak Perkeso bersama-sama kerajaan negeri berharap faedah ini dapat meringankan beban ditanggung mereka.
“Anak-anak mangsa berusia antara 22 hingga 10 tahun, empat daripadanya pula masih bersekolah dan memerlukan kestabilan sumber kewangan untuk memastikan pendidikan mereka tidak terjejas,” katanya.
Media sebelum ini melaporkan sepasang suami isteri yang juga orang kelainan upaya (OKU) maut selepas motosikal ditunggang dirempuh sebuah Perodua Myvi dipercayai dipandu lelaki mabuk di Jalan Serkam Pantai, Merlimau.
Dalam kejadian kira-kira pukul 7.45 pagi itu, mangsa, Ezuddin dan Surayah yang menunggang Yamaha Ego Solaris meninggal dunia di lokasi selepas mengalami kecederaan parah.
Ketika kejadian pasangan itu dikatakan dalam perjalanan dari arah Melaka ke Merlimau sebelum tiba-tiba bertembung dengan Myvi tersebut yang dipandu seorang lelaki berusia 24 tahun. – KOSMO! ONLINE


Lelaki dicekup gagal hadir pendakwaan kes rogol
Oleh ISKANDAR SHAH MOHAMED

10 Jun 2022, 6:28 pm
KLANG – Tindakan seorang lelaki menghilangkan diri bagi pendakwaan kes rogol bekas pelajar perempuan empat tahun lalu memakan diri apabila dia dicekup polis semalam.
Ketua Polis Daerah Klang Selatan, Asisten Komisioner Cha Hoong Fong berkata, suspek berusia 28 tahun sepatutnya dihadapkan ke mahkamah atas pertuduhan merogol mangsa berusia 16 tahun ketika kejadian pada 2018.
Bagaimanapun, katanya, lelaki itu tidak dapat dikesan bagi pertuduhan mengikut Seksyen 376 (1) Kanun Keseksaan.
“Berikutan itu, waran tangkap dipohon daripada mahkamah dan suspek dijadikan sebagai Orang Dikehendaki.
“Bertindak atas maklumat, suspek berjaya ditangkap pukul 1.30 pagi semalam dan dituduh di Mahkamah Sesyen Klang pada hari sama,” katanya dalam kenyataan hari ini.
Jelas Hoong Fong, kes itu dikesan selepas polis menerima maklumat daripada Hospital Tengku Ampuan Rahimah (HTAR) yang memaklumkan mengenai keadaan mangsa pada 18 Jun 2018.

“Pemeriksaan lanjut mendapati remaja perempuan itu sudah menggugurkan kandungannya di sebuah rumah di Kampung Delek.
“Mangsa yang merupakan pelajar sekolah ketika itu melakukan hubungan seks dengan teman lelakinya di sebuah hotel pada Oktober 2017,” ujarnya.
Kata beliau, mangsa mengetahui dirinya mengandung pada pada April 2018 dan mengambil ubat keguguran.
“Remaja itu kemudian melahirkan bayi lelaki cukup sifat dan tidak bernyawa dalam tandas rumah.
“Bayi itu kemudiannya dimasukkan dalam plastik sebelum dibuang ke dalam tong sampah besar di tepi jalan,” katanya.
Tambah Hoong Fong, suspek sebelum ini ditahan pihaknya bagi membantu siasatan pada 4 Julai 2018.
“Selepas siasatan selesai, suspek dibebaskan dengan jaminan polis dan kertas siasatan dirujuk kepada Timbalan Pendakwa Raya. Kes disiasat mengikut Seksyen 376 dan 318 Kanun Keseksaan,” katanya. – KOSMO! ONLINE